ΕΥΡΩΠΑΪΚΗ ΕΠΙΤΡΟΠΗ Βρυξέλλες, 13.6.2022 COM(2022) 276 final ΠΑΡΑΡΤΗΜΑ

της απόφασης του Συμβουλίου σχετικά με την υπογραφή, εξ ονόματος της Ευρωπαϊκής Ένωσης, της ενισχυμένης συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης, αφενός, και της Δημοκρατίας της Κιργιζίας, αφετέρου



ΣΧΕΔΙΟ

ΕΝΙΣΧΥΜΕΝΗ ΣΥΜΦΩΝΙΑ ΕΤΑΙΡΙΚΗΣ ΣΧΕΣΗΣ ΚΑΙ ΣΥΝΕΡΓΑΣΙΑΣ

ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΚΙΡΓΙΖΙΑΣ Η ΕΥΡΩΠΑΪΚΗ ΕΝΩΣΗ, αφενός, Η ΔΗΜΟΚΡΑΤΙΑ ΤΗΣ ΚΙΡΓΙΖΙΑΣ, αφετέρου, στο εξής καλούμενες από κοινού «τα μέρη», ΕΚΤΙΜΩΝΤΑΣ τους ισχυρούς δεσμούς τους και τις κοινές τους αξίες, ΕΚΤΙΜΩΝΤΑΣ την επιθυμία τους να ενισχύσουν την αμοιβαία επωφελή συνεργασία που θεσπίστηκε στο παρελθόν μέσω της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κιργιζίας, αφετέρου, η οποία υπογράφηκε στις Βρυξέλλες στις 9 Φεβρουαρίου 1995, ΕΚΤΙΜΩΝΤΑΣ την επιθυμία τους να αναβαθμίσουν τις σχέσεις τους ώστε αντικατοπτρίζουν τη νέα πολιτική και οικονομική πραγματικότητα και την πρόοδο της εταιρικής τους σχέσης, ΕΚΦΡΑΖΟΝΤΑΣ την κοινή τους βούληση να εδραιώσουν, να εμβαθύνουν και να διαφοροποιήσουν τη συνεργασία τους σε όλα τα επίπεδα σε διμερή, περιφερειακά και διεθνή ζητήματα αμοιβαίου ενδιαφέροντος,



ΕΠΙΒΕΒΑΙΩΝΟΝΤΑΣ εκ νέου τη δέσμευσή τους να ενισχύσουν την προαγωγή, την προστασία και την εφαρμογή των ανθρωπίνων δικαιωμάτων και των θεμελιωδών ελευθεριών και τον σεβασμό των δημοκρατικών αρχών, του κράτους δικαίου και της χρηστής διακυβέρνησης, καθώς την ανάπτυξη της κοινοβουλευτικής δημοκρατίας, ΕΠΙΒΕΒΑΙΩΝΟΝΤΑΣ την προσήλωσή τους στις αρχές του Χάρτη των Ηνωμένων Εθνών (στο εξής: Χάρτης των Ηνωμένων Εθνών), της Οικουμενικής Διακήρυξης των Δικαιωμάτων του Ανθρώπου που εγκρίθηκε με το ψήφισμα A/RES/217 (III) Α της Γενικής Συνέλευσης των Ηνωμένων Εθνών στις 10 Δεκεμβρίου 1948 (στο εξής: ΟΔΔΑ), του Οργανισμού για την Ασφάλεια και τη Συνεργασία στην Ευρώπη (στο εξής: ΟΑΣΕ), και ιδίως της Τελικής Πράξης του Ελσίνκι που εγκρίθηκε την 1η Αυγούστου 1975 κατά τη διάρκεια της Διάσκεψης για την Ασφάλεια και τη Συνεργασία στην Ευρώπη (στο εξής: Τελική Πράξη του Ελσίνκι του ΟΑΣΕ), του Διεθνούς Συμφώνου για τα ατομικά και πολιτικά δικαιώματα που εγκρίθηκε με το ψήφισμα 2200A (XXI) της Γενικής Συνέλευσης των Ηνωμένων Εθνών στις 16 Δεκεμβρίου 1966 και του Διεθνούς Συμφώνου για τα οικονομικά, πολιτικά και μορφωτικά δικαιώματα που εγκρίθηκε με το ψήφισμα 2200A (XXI) της Γενικής Συνέλευσης των Ηνωμένων Εθνών στις 16 Δεκεμβρίου 1966, καθώς και στις αρχές και τους κανόνες του διεθνούς δικαίου, ΕΠΑΝΑΛΑΜΒΑΝΟΝΤΑΣ τη δέσμευσή τους να προωθήσουν ενεργά τη διεθνή ειρήνη και ασφάλεια, καθώς και να μετάσχουν σε ένα αποτελεσματικό πολυμερές σύστημα και στην ειρηνική επίλυση των διαφορών, κυρίως με τη συνεργασία στο πλαίσιο των Ηνωμένων Εθνών (ΟΗΕ) και του ΟΑΣΕ, ΕΚΤΙΜΩΝΤΑΣ την επιθυμία τους να αναπτύξουν περαιτέρω τακτικό πολιτικό διάλογο σε διμερή και διεθνή ζητήματα αμοιβαίου ενδιαφέροντος, ΕΚΤΙΜΩΝΤΑΣ την προσήλωσή τους στις διεθνείς υποχρεώσεις για την καταπολέμηση της διάδοσης των όπλων μαζικής καταστροφής καθώς και των φορέων τους,

ΕΚΤΙΜΩΝΤΑΣ τη δέσμευσή τους να ενισχύσουν τη συνεργασία στον τομέα της δικαιοσύνης, της ελευθερίας και της ασφάλειας, συμπεριλαμβανομένης της καταπολέμησης της διαφθοράς, ΕΚΤΙΜΩΝΤΑΣ τη δέσμευσή τους να συμβάλουν, μέσω της ευρείας συνεργασίας τους σε ευρύ φάσμα τομέων κοινού ενδιαφέροντος, στην πολιτική, κοινωνικοοικονομική και θεσμική ανάπτυξη της Δημοκρατίας της Κιργιζίας, ΕΚΤΙΜΩΝΤΑΣ την προθυμία τους να ενισχύσουν την οικονομική τους σχέση με βάση τις αρχές της ελεύθερης αγοράς και να δημιουργήσουν ένα κλίμα ευνοϊκό για την επέκταση των διμερών εμπορικών και επενδυτικών σχέσεων και της συνδεσιμότητας, ΕΚΤΙΜΩΝΤΑΣ τη δέσμευσή τους να συμμορφωθούν με τα δικαιώματα και τις υποχρεώσεις που απορρέουν από τη συμμετοχή τους στον Παγκόσμιο Οργανισμό Εμπορίου (στο εξής: ΠΟΕ), και τη δέσμευσή τους για τη διαφανή και χωρίς διακρίσεις εφαρμογή των εν λόγω δικαιωμάτων και υποχρεώσεων, ΕΚΤΙΜΩΝΤΑΣ τη δέσμευσή τους να τηρούν την αρχή της βιώσιμης ανάπτυξης και να συνεργάζονται για την επίτευξη των στόχων του εγγράφου αποτελεσμάτων με τίτλο «Να αλλάξουμε τον κόσμο μας: η Ατζέντα του 2030 για τη Βιώσιμη Ανάπτυξη» της Συνόδου Κορυφής των Ηνωμένων Εθνών για την έγκριση της αναπτυξιακής ατζέντας για την περίοδο μετά το 2015 που εγκρίθηκε με το ψήφισμα A/RES/70/1 της Γενικής Συνέλευσης των Ηνωμένων Εθνών στις 25 Σεπτεμβρίου 2015 (στο εξής: ατζέντα του 2030), λαμβάνοντας δεόντως τα εσωτερικά προγράμματά τους,



ΕΚΤΙΜΩΝΤΑΣ τη δέσμευσή τους να διασφαλίσουν την περιβαλλοντική βιωσιμότητα και προστασία και την εφαρμογή των πολυμερών περιβαλλοντικών συμφωνιών στις οποίες είναι συμβαλλόμενα μέρη, καθώς και τη δέσμευσή τους να ενισχύσουν τη συνεργασία στους τομείς του περιβάλλοντος, της μείωσης του κινδύνου καταστροφών και σε όλους τους τομείς δράσης για το κλίμα, σύμφωνα με τους σκοπούς της συμφωνίας του Παρισιού στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή που εγκρίθηκε στις 12 Δεκεμβρίου 2015 (στο εξής: συμφωνία του Παρισιού για την κλιματική αλλαγή), ΕΚΤΙΜΩΝΤΑΣ τη δέσμευσή τους να προωθήσουν τη διασυνοριακή και διαπεριφερειακή συνεργασία, ΣΗΜΕΙΩΝΟΝΤΑΣ ότι η ειδική θέση της Ιρλανδίας βάσει του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και την ειδική θέση της Δανίας, βάσει του πρωτοκόλλου αριθ. 22 για τη θέση της Δανίας, το οποίο προσαρτάται στις εν λόγω Συνθήκες, θα αποτυπωθούν στην παρούσα συμφωνία, κατά περίπτωση, ΣΥΜΦΩΝΗΣΑΝ ΤΑ ΑΚΟΛΟΥΘΑ:

ΤΙΤΛΟΣ I ΣΤΟΧΟΙ ΚΑΙ ΓΕΝΙΚΕΣ ΑΡΧΕΣ ΑΡΘΡΟ 1 Στόχοι 1. Η παρούσα συμφωνία θεσπίζει ενισχυμένη εταιρική σχέση και συνεργασία μεταξύ των μερών, με βάση κοινές αξίες, κοινά συμφέροντα και τη φιλοδοξία να ενισχυθεί η σχέση τους σε όλους τους τομείς εφαρμογής της, προς αμοιβαίο όφελος. 2. Η συνεργασία αυτή αποτελεί μια διαδικασία μεταξύ των μερών που συμβάλλει στη βιώσιμη ανάπτυξη, την ειρήνη, τη σταθερότητα και την ασφάλεια, μέσω της αυξημένης σύγκλισης όσον αφορά την εξωτερική πολιτική και την πολιτική ασφάλειας, την αποτελεσματική πολιτική και οικονομική συνεργασία και την πολυμερή προσέγγιση.



ΑΡΘΡΟ 2 Γενικές αρχές 1. Ο σεβασμός των δημοκρατικών αρχών, των ανθρώπινων δικαιωμάτων και των θεμελιωδών ελευθεριών, όπως ορίζονται ιδίως στον Χάρτη των Ηνωμένων Εθνών, στην ΟΔΔΑ, στην Τελική Πράξη του Ελσίνκι του ΟΑΣΕ και σε άλλες διεθνείς πράξεις για τα ανθρώπινα δικαιώματα στις οποίες είναι συμβαλλόμενα μέρη, καθώς και της αρχής του κράτους δικαίου, αποτελεί τη βάση των εσωτερικών και διεθνών πολιτικών των μερών και συνιστά ουσιώδες στοιχείο της παρούσας συμφωνίας. 2. Τα μέρη επιβεβαιώνουν εκ νέου την τήρηση των αρχών της χρηστής διακυβέρνησης, συμπεριλαμβανομένης της καταπολέμησης της διαφθοράς σε όλα τα επίπεδα. 3. Τα μέρη επαναλαμβάνουν την προσήλωσή τους στις αρχές της ελεύθερης οικονομίας της αγοράς, στην προώθηση της βιώσιμης ανάπτυξης και στην καταπολέμηση της κλιματικής αλλαγής. 4. Τα μέρη δεσμεύονται για την καταπολέμηση των διαφόρων μορφών διεθνικού οργανωμένου εγκλήματος και της τρομοκρατίας, την καταπολέμηση της διάδοσης των όπλων μαζικής καταστροφής (στο εξής: ΟΜΚ) και των φορέων τους, και για την αποτελεσματική πολυμερή προσέγγιση. 5. Τα μέρη εφαρμόζουν την παρούσα συμφωνία με βάση κοινές αξίες, τις αρχές του διαλόγου, της αμοιβαίας εμπιστοσύνης και του σεβασμού, της περιφερειακής συνεργασίας, της αποτελεσματικής πολυμερούς προσέγγισης και του σεβασμού των διεθνών υποχρεώσεών τους που απορρέουν, ιδίως, από τη συμμετοχή τους στον ΟΗΕ και στον ΟΑΣΕ.

ΤΙΤΛΟΣ II ΠΟΛΙΤΙΚΟΣ ΔΙΑΛΟΓΟΣ ΚΑΙ ΜΕΤΑΡΡΥΘΜΙΣΗ·

ΣΥΝΕΡΓΑΣΙΑ ΣΤΟΝ ΤΟΜΕΑ ΤΗΣ ΕΞΩΤΕΡΙΚΗΣ ΠΟΛΙΤΙΚΗΣ ΚΑΙ ΤΗΣ ΠΟΛΙΤΙΚΗΣ ΑΣΦΑΛΕΙΑΣ

ΑΡΘΡΟ 3 Στόχοι του πολιτικού διαλόγου Τα μέρη αναπτύσσουν αποτελεσματικό πολιτικό διάλογο σε όλους τους τομείς αμοιβαίου ενδιαφέροντος, συμπεριλαμβανομένης της εξωτερικής πολιτικής και της πολιτικής ασφάλειας και της εσωτερικής μεταρρύθμισης. Οι στόχοι του πολιτικού διαλόγου είναι οι εξής: α) αύξηση της αποτελεσματικότητας της πολιτικής συνεργασίας και της σύγκλισης όσον αφορά την εξωτερική πολιτική και την πολιτική ασφάλειας, και προώθηση, διατήρηση και ενίσχυση της ειρήνης και της περιφερειακής και διεθνούς σταθερότητας και ασφάλειας με βάση μια αποτελεσματική πολυμερή προσέγγιση· β) ενίσχυση της δημοκρατίας και της πολιτικής, βιώσιμης, κοινωνικοοικονομικής και θεσμικής ανάπτυξης στη Δημοκρατία της Κιργιζίας· γ) ενίσχυση του σεβασμού των δημοκρατικών αρχών, του κράτους δικαίου και της χρηστής διακυβέρνησης, των ανθρωπίνων δικαιωμάτων, των θεμελιωδών ελευθεριών και της αρχής της απαγόρευσης των διακρίσεων, και ενίσχυση της συνεργασίας σε αυτούς τους τομείς·

δ) ανάπτυξη του διαλόγου και εμβάθυνση της συνεργασίας στον τομέα της ασφάλειας και της άμυνας· ε) προώθηση της ειρηνικής επίλυσης συγκρούσεων και των αρχών της εδαφικής ακεραιότητας, του απαραβίαστου των συνόρων, της κυριαρχίας και της ανεξαρτησίας· στ) βελτίωση των συνθηκών για την περιφερειακή συνεργασία.

ΑΡΘΡΟ 4 Δημοκρατία και κράτος δικαίου Τα μέρη ενισχύουν τον διάλογο και τη συνεργασία με στόχο: α) τη διασφάλιση της εφαρμογής των δημοκρατικών αρχών και του κράτους δικαίου· β) την ανάπτυξη, εδραίωση και ενίσχυση της σταθερότητας, της αποτελεσματικότητας και της λογοδοσίας των δημοκρατικών θεσμών· γ) την επιδίωξη δικαστικής και νομικής μεταρρύθμισης και της αποτελεσματικής λειτουργίας των θεσμών στους τομείς της επιβολής του νόμου και της απονομής της δικαιοσύνης, ώστε να διασφαλιστεί η ισότιμη πρόσβαση στη δικαιοσύνη και το δικαίωμα σε δίκαιη δίκη (συμπεριλαμβανομένων των δικονομικών δικαιωμάτων των υπόπτων, κατηγορουμένων και των θυμάτων), προκειμένου να εξασφαλίζεται η ανεξαρτησία, η λογοδοσία, η ποιότητα και η αποδοτικότητα του δικαστικού σώματος, της εισαγγελικής αρχής και των υπηρεσιών επιβολής του νόμου·

δ) την προώθηση της ηλεκτρονικής διακυβέρνησης και την επιδίωξη μεταρρύθμισης για την ανάπτυξη υπεύθυνης, αποδοτικής και διαφανούς διακυβέρνησης σε εθνικό, περιφερειακό και τοπικό επίπεδο· ε) την ενίσχυση των εκλογικών διαδικασιών και των ικανοτήτων των οργάνων εκλογικής διαχείρισης· στ) τη διασφάλιση αποτελεσματικότητας στην καταπολέμηση της διαφθοράς σε όλα τα επίπεδα.

ΑΡΘΡΟ 5 Ανθρώπινα δικαιώματα και θεμελιώδεις ελευθερίες Τα μέρη συνεργάζονται για την προαγωγή και την προστασία των ανθρωπίνων δικαιωμάτων και των θεμελιωδών ελευθεριών, και την ενίσχυση του διαλόγου και της συνεργασίας με στόχο: α) τη διασφάλιση του σεβασμού των ανθρωπίνων δικαιωμάτων, της αρχής της απαγόρευσης των διακρίσεων και των δικαιωμάτων των προσώπων που ανήκουν σε μειονότητες και σε ευάλωτες ομάδες· β) τη διασφάλιση της προστασίας των θεμελιωδών ελευθεριών, συμπεριλαμβανομένης της ελευθερίας της έκφρασης, της ελευθερίας του συνέρχεσθαι και του συνεταιρίζεσθαι· της ελευθερίας των μέσων ενημέρωσης και θρησκευτικής ελευθερίας· γ) την προαγωγή των οικονομικών, κοινωνικών και μορφωτικών δικαιωμάτων· δ) την προώθηση της ισότητας των φύλων, την προώθηση, προστασία και πραγμάτωση των δικαιωμάτων των κοριτσιών και των γυναικών, μεταξύ άλλων με τη διασφάλιση της ενεργού συμμετοχής τους στην ιδιωτική και δημόσια σφαίρα·

ε) την ενίσχυση των εθνικών θεσμών που σχετίζονται με τα ανθρώπινα δικαιώματα, μεταξύ άλλων μέσω της συμμετοχής τους στις διαδικασίες λήψης αποφάσεων· στ) την ενίσχυση της συνεργασίας στο πλαίσιο των οργάνων των Ηνωμένων Εθνών για τα ανθρώπινα δικαιώματα και των ειδικών διαδικασιών του Συμβουλίου Ανθρωπίνων Δικαιωμάτων, συμπεριλαμβανομένης της κατάλληλης παρακολούθησης των συστάσεών τους σύμφωνα με την εθνική νομοθεσία των μερών. ΑΡΘΡΟ 6

Κοινωνία των πολιτών Τα μέρη συνεργάζονται για την ενίσχυση της κοινωνίας των πολιτών και του ρόλου της στην οικονομική, κοινωνική και πολιτική ανάπτυξη μιας ανοικτής δημοκρατικής κοινωνίας, ιδίως μέσω: α) της ενίσχυσης της ικανότητας, της ανεξαρτησίας και της διαφάνειας των οργανώσεων της κοινωνίας των πολιτών· β) της προώθησης της συμμετοχής της κοινωνίας των πολιτών στις νομοθετικές διαδικασίες και στις διαδικασίες χάραξης πολιτικής με την καθιέρωση ανοικτού, διαφανούς και τακτικού διαλόγου μεταξύ των δημόσιων οργανισμών, αφενός, και των εκπροσώπων της κοινωνίας των πολιτών, αφετέρου· γ) της προώθησης ενισχυμένων επαφών, ανταλλαγής πληροφοριών και εμπειριών, μεταξύ άλλων μέσω σεμιναρίων και διαβουλεύσεων μεταξύ όλων των τομέων της κοινωνίας των πολιτών της Ευρωπαϊκής Ένωσης και της Δημοκρατίας της Κιργιζίας, μεταξύ άλλων με την εφαρμογή της παρούσας συμφωνίας.

ΑΡΘΡΟ 7 Εξωτερική πολιτική και πολιτική ασφάλειας 1. Τα μέρη επιβεβαιώνουν εκ νέου την προσήλωσή τους στις αρχές και στους κανόνες του διεθνούς δικαίου, συμπεριλαμβανομένων εκείνων που κατοχυρώνονται στον Χάρτη των Ηνωμένων Εθνών και στην Τελική Πράξη του Ελσίνκι του ΟΑΣΕ, καθώς και τη δέσμευσή τους για την προώθηση των εν λόγω αρχών και κανόνων στο πλαίσιο των διμερών και πολυμερών σχέσεών τους. 2. Τα μέρη εντείνουν τον διάλογο και τη συνεργασία τους στον τομέα της εξωτερικής πολιτικής και της πολιτικής ασφάλειας, συμπεριλαμβανομένων διαφόρων πτυχών της πολιτικής ασφάλειας και άμυνας, και εξετάζουν, ειδικότερα, θέματα που αφορούν την πρόληψη των συγκρούσεων και τη διαχείριση κρίσεων, τη μείωση των κινδύνων, την κυβερνοασφάλεια, την αποδοτική λειτουργία του τομέα της ασφάλειας, την περιφερειακή σταθερότητα, τον αφοπλισμό, τη μη διάδοση, τον έλεγχο όπλων και τον έλεγχο των εξαγωγών.

ΑΡΘΡΟ 8 Σοβαρά εγκλήματα που απασχολούν τη διεθνή κοινότητα 1. Τα μέρη διαβεβαιώνουν εκ νέου ότι τα σοβαρότερα εγκλήματα που απασχολούν τη διεθνή κοινότητα στο σύνολό της δεν πρέπει να μένουν ατιμώρητα και ότι η αποτελεσματική δίωξή τους πρέπει να εξασφαλίζεται με τη λήψη μέτρων σε εγχώριο ή σε διεθνές επίπεδο.

2. Τα μέρη θεωρούν ότι η ίδρυση και η αποτελεσματική λειτουργία του Διεθνούς Ποινικού Δικαστηρίου αποτελούν σημαντική εξέλιξη για τη διεθνή ειρήνη και δικαιοσύνη. Τα μέρη ενισχύουν τη συνεργασία για την προώθηση της ειρήνης και της διεθνούς δικαιοσύνης. Τα μέρη προωθούν την καθολικότητα του Καταστατικού της Ρώμης του Διεθνούς Ποινικού Δικαστηρίου και θα συζητήσουν το ζήτημα της κύρωσης και της εφαρμογής, λαμβάνοντας υπόψη τα νομικά και συνταγματικά πλαίσια. 3. Τα μέρη συμφωνούν να συνεργάζονται στενά για την αποτροπή γενοκτονιών, εγκλημάτων κατά της ανθρωπότητας και εγκλημάτων πολέμου κάνοντας χρήση κατάλληλων διμερών και πολυμερών πλαισίων. ΑΡΘΡΟ 9 Πρόληψη των συγκρούσεων και διαχείριση κρίσεων Τα μέρη συνεργάζονται για την πρόληψη των συγκρούσεων και τη διαχείριση κρίσεων και εργάζονται για την καταπολέμηση των συγκρούσεων στην περιοχή, με σκοπό τη δημιουργία ενός περιβάλλοντος ειρήνης και σταθερότητας.

ΑΡΘΡΟ 10

Περιφερειακή συνεργασία και ειρηνική επίλυση συγκρούσεων 1. Τα μέρη εντείνουν τις κοινές προσπάθειές τους για τη βελτίωση των συνθηκών που συμβάλλουν στην περαιτέρω περιφερειακή συνεργασία σε βασικούς τομείς όπως το νερό, η ενέργεια, το περιβάλλον και η κλιματική αλλαγή, η ολοκληρωμένη διαχείριση των υδάτινων πόρων και των πόρων υδροηλεκτρικής ενέργειας, η διαχείριση των συνόρων που διευκολύνει τη διασυνοριακή ροή προσώπων και εμπορευμάτων και η δημοκρατική και βιώσιμη ανάπτυξη, συμβάλλοντας με τον τρόπο αυτόν στις σχέσεις καλής γειτονίας, τη σταθερότητα και την ασφάλεια στην Κεντρική Ασία. Τα μέρη εργάζονται για την ειρηνική επίλυση των συγκρούσεων. 2. Οι προσπάθειες που αναφέρονται στην παράγραφο 1 ακολουθούν τον στόχο της διατήρησης της διεθνούς ειρήνης και ασφάλειας, όπως κατοχυρώνεται στον Χάρτη των Ηνωμένων Εθνών, στην Τελική Πράξη του Ελσίνκι του ΟΑΣΕ και σε άλλες σχετικές πολυμερείς πράξεις στις οποίες τα μέρη έχουν προσχωρήσει.

ΑΡΘΡΟ 11 Καταπολέμηση της διάδοσης των ΟΜΚ 1. Τα μέρη θεωρούν ότι η διάδοση των όπλων μαζικής καταστροφής και των φορέων τους, τόσο από κρατικούς όσο και μη κρατικούς παράγοντες, αποτελεί μία από τις σοβαρότερες απειλές κατά της διεθνούς σταθερότητας και ασφάλειας. Συνεπώς, τα μέρη συμφωνούν να συνεργάζονται και να συμβάλλουν στην καταπολέμηση της διάδοσης των ΟΜΚ και των φορέων τους, μεριμνώντας για την πλήρη τήρηση και εφαρμογή, σε εθνικό επίπεδο, των υφιστάμενων υποχρεώσεων που έχουν αναλάβει στο πλαίσιο διεθνών συνθηκών και συμφωνιών για τον αφοπλισμό και τη μη διάδοση αυτών των όπλων, καθώς και των άλλων διεθνών υποχρεώσεών τους σ’ αυτόν τον τομέα. Τα μέρη συμφωνούν ότι η παρούσα διάταξη αποτελεί ουσιώδες στοιχείο της παρούσας συμφωνίας. 2. Τα μέρη συμφωνούν επιπλέον να συνεργάζονται και να συμβάλλουν στην καταπολέμηση της διάδοσης των ΟΜΚ και των φορέων τους, ως εξής: α) λαμβάνοντας μέτρα για την υπογραφή και την επικύρωση όλων των συναφών διεθνών πράξεων ή για την προσχώρηση στις πράξεις αυτές, κατά περίπτωση, καθώς και για την πλήρη εφαρμογή τους· β) δημιουργώντας ένα αποτελεσματικό σύστημα εθνικών ελέγχων κατά την εξαγωγή, το οποίο θα καλύπτει τόσο την εξαγωγή όσο και τη διαμετακόμιση προϊόντων που συνδέονται με τα ΟΜΚ, θα περιλαμβάνει επίσης έλεγχο της τελικής χρήσης των τεχνολογιών διπλής χρήσης με σκοπό την παραγωγή όπλων μαζικής καταστροφής, και θα προβλέπει αυστηρές κυρώσεις σε περίπτωση παραβιάσεων που διαπιστώνονται κατά τους ελέγχους εξαγωγής.

3. Τα μέρη συμφωνούν να καθιερώσουν έναν τακτικό πολιτικό διάλογο, ο οποίος θα συνοδεύει και θα ενδυναμώνει τα στοιχεία αυτά.

ΑΡΘΡΟ 12 Φορητά όπλα και ελαφρύς οπλισμός και έλεγχος εξαγωγών συμβατικών όπλων 1. Τα μέρη αναγνωρίζουν ότι η παράνομη κατασκευή, μεταφορά και κυκλοφορία φορητών όπλων και ελαφρού οπλισμού (στο εξής: ΦΟΕΟ), συμπεριλαμβανομένων των πυρομαχικών τους, καθώς και η άμετρη συγκέντρωση, η κακή διαχείριση, τα ανεπαρκώς ασφαλισμένα οπλοστάσια και η ανεξέλεγκτη διάδοσή τους συνιστούν σοβαρή απειλή κατά της ειρήνης και της διεθνούς ασφάλειας. 2. Τα μέρη συμφωνούν να τηρούν και να εφαρμόζουν πλήρως τις αντίστοιχες υποχρεώσεις τους για την αντιμετώπιση του παράνομου εμπορίου ΦΟΕΟ, συμπεριλαμβανομένων των πυρομαχικών τους, σύμφωνα με τις ισχύουσες διεθνείς συμφωνίες και τις αποφάσεις του Συμβουλίου Ασφαλείας των Ηνωμένων Εθνών, καθώς και τις δεσμεύσεις που έχουν αναλάβει στο πλαίσιο άλλων διεθνών πράξεων που εφαρμόζονται σε αυτόν τον τομέα, όπως το πρόγραμμα δράσης των Ηνωμένων Εθνών για την πρόληψη, την καταπολέμηση και την εξάλειψη του παράνομου εμπορίου φορητών όπλων και ελαφρού οπλισμού σε όλες του τις μορφές, το οποίο εγκρίθηκε στις 20 Ιουλίου 2001. 3. Τα μέρη αναγνωρίζουν τη σημασία των εσωτερικών συστημάτων ελέγχου για τη μεταφορά συμβατικών όπλων σύμφωνα με τις υπάρχουσες διεθνείς προδιαγραφές. Τα μέρη αναγνωρίζουν τη σημασία διεξαγωγής των ελέγχων αυτών κατά τρόπο υπεύθυνο ως συμβολή στη διεθνή και περιφερειακή ειρήνη, ασφάλεια και σταθερότητα, καθώς και τη μείωση του ανθρώπινου πόνου και την πρόληψη της εκτροπής συμβατικών όπλων. 4. Τα μέρη αναλαμβάνουν συνεπώς να συνεργάζονται και να μεριμνούν για τον συντονισμό, τη συμπληρωματικότητα και τη συνέργεια των προσπαθειών τους, με σκοπό τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων και την πρόληψη, την καταπολέμηση και την εξάλειψη του παράνομου εμπορίου όπλων. Συμφωνούν να καθιερώσουν τακτικό πολιτικό διάλογο που θα συνοδεύει και θα παγιώνει τη δέσμευση αυτή.

ΤΙΤΛΟΣ III ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ

ΑΡΘΡΟ 13 Προστασία δεδομένων προσωπικού χαρακτήρα 1. Τα μέρη αναγνωρίζουν τη σημασία της προώθησης και της διασφάλισης των θεμελιωδών δικαιωμάτων στην ιδιωτική ζωή και στην προστασία των δεδομένων προσωπικού χαρακτήρα, ως κεντρικού παράγοντα της εμπιστοσύνης των πολιτών στην ψηφιακή οικονομία και ως βασικού στοιχείου για την περαιτέρω ανάπτυξη των εμπορικών συναλλαγών και της συνεργασίας στον τομέα της επιβολής του νόμου. 2. Τα μέρη συνεργάζονται για να διασφαλίσουν την αποτελεσματική προστασία και επιβολή των δικαιωμάτων αυτών, μεταξύ άλλων στο πλαίσιο της πρόληψης και της καταπολέμησης της τρομοκρατίας και άλλων διεθνικών εγκλημάτων. Η συνεργασία μπορεί να περιλαμβάνει ανάπτυξη ικανοτήτων, τεχνική βοήθεια και ανταλλαγή πληροφοριών και εμπειρογνωσίας, καθώς και άλλες μορφές.

3. Τα μέρη συνεργάζονται με σκοπό τη διασφάλιση υψηλού επιπέδου προστασίας των δεδομένων προσωπικού χαρακτήρα, μέσω της ανταλλαγής βέλτιστων πρακτικών και εμπειριών, λαμβανομένων υπόψη των ευρωπαϊκών και διεθνών νομικών πράξεων και προτύπων. Για να διευκολυνθεί η συνεργασία, η Δημοκρατία της Κιργιζίας θα καταβάλλει προσπάθειες για την προσχώρησή της στη σύμβαση του Συμβουλίου της Ευρώπης για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα, της 28ης Ιανουαρίου 1981, και στο πρόσθετο πρωτόκολλο της εν λόγω σύμβασης, σχετικά με τις εποπτικές αρχές και τις διασυνοριακές ροές δεδομένων, της 8ης Νοεμβρίου 2001, καθώς και για την εφαρμογή τους. ΑΡΘΡΟ 14 Συνεργασία στον τομέα της μετανάστευσης, του ασύλου και της διαχείρισης των συνόρων 1. Τα μέρη επιβεβαιώνουν εκ νέου τη σημασία της καθιέρωσης ολοκληρωμένου διαλόγου για όλα τα θέματα που σχετίζονται με τη μετανάστευση, μεταξύ των οποίων περιλαμβάνονται η νόμιμη μετανάστευση, κατά περίπτωση, η διεθνής προστασία και η καταπολέμηση της παράνομης μετανάστευσης, και η καταπολέμηση της διακίνησης και της εμπορίας ανθρώπων. 2. Η συνεργασία βασίζεται σε ειδική αξιολόγηση των αναγκών η οποία διενεργείται μέσω αμοιβαίας διαβούλευσης μεταξύ των μερών και εφαρμόζεται σύμφωνα με την ισχύουσα σχετική τους νομοθεσία. Επικεντρώνεται, ειδικότερα, στα εξής:

α) αντιμετώπιση των βαθύτερων αιτίων της μετανάστευσης·

β) την ανάπτυξη και εφαρμογή εθνικής νομοθεσίας και εθνικών πρακτικών όσον αφορά τη διεθνή προστασία, με σκοπό την τήρηση των διατάξεων της σύμβασης σχετικά με το καθεστώς των προσφύγων που εγκρίθηκε στις 28 Ιουλίου 1951 και του πρωτοκόλλου σχετικά με το καθεστώς των προσφύγων που υπογράφηκε στις 31 Ιανουαρίου 1967· γ) την υπενθύμιση της Διακήρυξης της Νέας Υόρκης για τους πρόσφυγες και τους μετανάστες που εγκρίθηκε με το ψήφισμα A/RES/71/1 της Γενικής Συνέλευσης των Ηνωμένων Εθνών στις 19 Σεπτεμβρίου 2016· δ) τους κανόνες εισδοχής, καθώς και τα δικαιώματα και το καθεστώς των προσώπων που γίνονται δεκτά, τη δίκαιη μεταχείριση και ένταξη αλλοδαπών που διαμένουν νόμιμα, την εκπαίδευση και κατάρτιση, καθώς και μέτρα για την καταπολέμηση του ρατσισμού και της ξενοφοβίας· ε) τη θέσπιση αποτελεσματικής και προληπτικής πολιτικής κατά της παράνομης μετανάστευσης, της παράνομης διακίνησης μεταναστών και της εμπορίας ανθρώπων, συμπεριλαμβανομένων των τρόπων καταπολέμησης των δικτύων παράνομης διακίνησης και εμπορίας ανθρώπων και των τρόπων προστασίας των θυμάτων αυτής της διακίνησης στο πλαίσιο σχετικών διεθνών πράξεων· στ) ζητήματα όπως οργάνωση, κατάρτιση, βέλτιστες πρακτικές και άλλα επιχειρησιακά μέτρα στους τομείς της διαχείρισης της μετανάστευσης, ιδίως της παράνομης μετανάστευσης, της ασφάλειας των εγγράφων, της πολιτικής θεωρήσεων και των συστημάτων διαχείρισης των συνόρων και των πληροφοριών για τη μετανάστευση.

ΑΡΘΡΟ 15 Επανεισδοχή και καταπολέμηση της παράνομης μετανάστευσης 1. Στο πλαίσιο της συνεργασίας τους για την πρόληψη και την καταπολέμηση της παράνομης μετανάστευσης, τα μέρη συνομολογούν τα εξής: α) η Δημοκρατία της Κιργιζίας κάνει δεκτή την επανεισδοχή των υπηκόων της οι οποίοι δεν πληρούν ή δεν πληρούν πλέον τις ισχύουσες προϋποθέσεις για την είσοδο, παρουσία ή διαμονή στο έδαφος κράτους μέλους της Ευρωπαϊκής Ένωσης, κατόπιν αιτήματος του κράτους μέλους και χωρίς άλλες διατυπώσεις·

β) κάθε κράτος μέλος της Ένωσης κάνει δεκτή την επανεισδοχή των υπηκόων του οι οποίοι δεν πληρούν ή δεν πληρούν πλέον τις ισχύουσες προϋποθέσεις για την είσοδο, παρουσία ή διαμονή στη Δημοκρατία της Κιργιζίας, κατόπιν αιτήματος της τελευταίας και χωρίς άλλες διατυπώσεις·

γ) τα κράτη μέλη της Ευρωπαϊκής Ένωσης και η Δημοκρατία της Κιργιζίας παρέχουν στους υπηκόους τους τα κατάλληλα ταξιδιωτικά έγγραφα για τους σκοπούς αυτούς ή αποδέχονται τη χρήση του ευρωπαϊκού ταξιδιωτικού εγγράφου που θεσπίστηκε σύμφωνα με τον κανονισμό (ΕΕ) 2016/1953 του Ευρωπαϊκού Κοινοβουλίου και του Συμβουλίου για τους σκοπούς της επιστροφής. Σε περίπτωση που το προς επανεισδοχή πρόσωπο δεν διαθέτει έγγραφα ή άλλα αποδεικτικά στοιχεία της ιθαγένειάς του, οι αρμόδιες διπλωματικές και προξενικές αντιπροσωπείες του συγκεκριμένου κράτους μέλους ή της Δημοκρατίας της Κιργιζίας, κατόπιν αιτήματος της Δημοκρατίας της Κιργιζίας ή του εν λόγω κράτους μέλους, συνεργάζονται πλήρως προκειμένου να καθοριστεί η ιθαγένειά του. 2. Τα μέρη συμφωνούν να συνάψουν, κατόπιν αιτήματος, συμφωνία μεταξύ της Ευρωπαϊκής Ένωσης και της Δημοκρατίας της Κιργιζίας η οποία θα διέπει τις ειδικές υποχρεώσεις των κρατών μελών της Ευρωπαϊκής Ένωσης και της Δημοκρατίας της Κιργιζίας σε θέματα επανεισδοχής, και θα περιλαμβάνει λεπτομερείς διατάξεις για την επανεισδοχή υπηκόων άλλων χωρών και ανιθαγενών. Τα μέρη μπορούν επίσης να εξετάσουν, εφόσον το επιτρέπουν οι συνθήκες, το ενδεχόμενο διαπραγμάτευσης συμφωνίας μεταξύ της Ευρωπαϊκής Ένωσης και της Δημοκρατίας της Κιργιζίας σχετικά με την απλούστευση της έκδοσης θεωρήσεων για τους πολίτες της Ευρωπαϊκής Ένωσης και της Δημοκρατίας της Κιργιζίας.

ΑΡΘΡΟ 16 Καταπολέμηση της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας 1. Τα μέρη συνεργάζονται με σκοπό την πρόληψη και την αποτελεσματική καταπολέμηση της χρήσης των χρηματοπιστωτικών ιδρυμάτων και των καθορισμένων μη χρηματοπιστωτικών επιχειρήσεων και των επαγγελμάτων τους για τη νομιμοποίηση εσόδων από εγκληματικές δραστηριότητες και τη χρηματοδότηση της τρομοκρατίας. 2. Για τον σκοπό αυτό, ανταλλάσσουν πληροφορίες στο πλαίσιο της αντίστοιχης νομοθεσίας τους και συνεργάζονται για να εξασφαλίσουν την αποτελεσματική και πλήρη εφαρμογή των συστάσεων της ομάδας χρηματοοικονομικής δράσης (FATF) και άλλων προτύπων που έχουν εγκριθεί από σχετικούς διεθνείς οργανισμούς που δραστηριοποιούνται στον τομέα αυτό. Η συνεργασία μπορεί να περιλαμβάνει, μεταξύ άλλων, τον προσδιορισμό, τον εντοπισμό, την κατάσχεση, τη δήμευση και την ανάκτηση περιουσιακών στοιχείων ή κεφαλαίων που προέρχονται από προϊόντα εγκλήματος. ΑΡΘΡΟ 17 Παράνομα ναρκωτικά

1. Τα μέρη συνεργάζονται για να διασφαλίσουν μια ισορροπημένη, τεκμηριωμένη και ολοκληρωμένη προσέγγιση όσον αφορά τα παράνομα ναρκωτικά και τις νέες ψυχοδραστικές ουσίες.

2. Οι πολιτικές και οι δράσεις που σχετίζονται με τα ναρκωτικά αποσκοπούν στην ενίσχυση των δομών για την πρόληψη και την αντιμετώπιση των παράνομων ναρκωτικών, τη μείωση της προσφοράς, της διακίνησης και της ζήτησης των παράνομων ναρκωτικών, και στην αντιμετώπιση των επιπτώσεων στην υγεία και την κοινωνία από τη χρήση παράνομων ναρκωτικών, με σκοπό τη μείωση των επιβλαβών συνεπειών. Τα μέρη συνεργάζονται για την πρόληψη της εκτροπής πρόδρομων χημικών ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών και νέων ψυχοδραστικών ουσιών. 3. Τα μέρη συμφωνούν σχετικά με τις μεθόδους συνεργασίας που απαιτούνται για την επίτευξη των στόχων που αναφέρονται στην παράγραφο 1. Οι δράσεις βασίζονται σε από κοινού συμφωνηθείσες αρχές που καθορίζονται στις σχετικές συμβάσεις των Ηνωμένων Εθνών για τον έλεγχο των ναρκωτικών, και στις συστάσεις που περιέχονται στο τελικό έγγραφο με τίτλο «Η κοινή μας δέσμευση για την αποτελεσματική αντιμετώπιση και καταπολέμηση του παγκόσμιου προβλήματος των ναρκωτικών» που εγκρίθηκε με το ψήφισμα A/RES/S-30/1 της Γενικής Συνέλευσης των Ηνωμένων Εθνών στις 19 Απριλίου 2016, ως η πλέον πρόσφατη διεθνής συναίνεση σχετικά με τη διεθνή πολιτική για τα ναρκωτικά, προκειμένου να γίνει απολογισμός της υλοποίησης των δεσμεύσεων που έχουν αναληφθεί για την από κοινού αντιμετώπιση και καταπολέμηση του παγκόσμιου προβλήματος των ναρκωτικών. ΑΡΘΡΟ 18 Καταπολέμηση του οργανωμένου εγκλήματος και της διαφθοράς 1. Τα μέρη συνεργάζονται για την καταπολέμηση και την πρόληψη εγκληματικών και παράνομων δραστηριοτήτων, συμπεριλαμβανομένων διεθνικών δραστηριοτήτων, οργανωμένων ή άλλων, όπως: α) παράνομη διακίνηση μεταναστών και εμπορία ανθρώπων·

β) παράνομη διακίνηση και εμπορία όπλων, συμπεριλαμβανομένων ΦΟΕΟ· γ) παράνομη διακίνηση και εμπορία ναρκωτικών·

δ) παράνομη διακίνηση και εμπορία αγαθών· ε) παράνομες οικονομικές και χρηματοοικονομικές δραστηριότητες, όπως η παραχάραξη, η οικονομική απάτη και η απάτη που αφορά δημόσιες συμβάσεις· στ) υπεξαίρεση σε έργα χρηματοδοτούμενα από διεθνείς χρηματοδότες· ζ) ενεργή και παθητική δωροδοκία, τόσο στον ιδιωτικό όσο και στον δημόσιο τομέα· η) πλαστογράφηση εγγράφων και υποβολή ψευδών δηλώσεων· θ) κυβερνοέγκλημα. 2. Τα μέρη ενισχύουν τη διμερή, περιφερειακή και διεθνή συνεργασία μεταξύ των οργάνων επιβολής του νόμου, συμπεριλαμβανομένης της κατάρτισης και της ανταλλαγής πείρας. Τα μέρη εφαρμόζουν αποτελεσματικά τα σχετικά διεθνή πρότυπα, ιδίως εκείνα που κατοχυρώνονται στη σύμβαση των Ηνωμένων Εθνών κατά του διεθνικού οργανωμένου εγκλήματος που εγκρίθηκε με το ψήφισμα A/RES/55/25 της Γενικής Συνέλευσης των Ηνωμένων Εθνών στις 8 Ιανουαρίου 2001 και στα πρωτόκολλά της.

3. Τα μέρη συνεργάζονται για την πρόληψη και την καταπολέμηση της διαφθοράς σύμφωνα με τα σχετικά διεθνή πρότυπα, ιδίως εκείνα που κατοχυρώνονται στη σύμβαση των Ηνωμένων Εθνών κατά της διαφθοράς που εγκρίθηκε με το ψήφισμα A/RES/58/4 της Γενικής Συνέλευσης των Ηνωμένων Εθνών στις 31 Οκτωβρίου 2003 και τις συστάσεις που προκύπτουν από αξιολογήσεις βάσει της εν λόγω σύμβασης. ΑΡΘΡΟ 19 Καταπολέμηση της τρομοκρατίας

1. Τα μέρη επιβεβαιώνουν εκ νέου τη σημασία της καταπολέμησης και της πρόληψης της τρομοκρατίας και συμφωνούν να συνεργάζονται σε διμερές, περιφερειακό και διεθνές επίπεδο για την πρόληψη και την καταπολέμηση της τρομοκρατίας σε όλες τις μορφές και εκδηλώσεις της. 2. Τα μέρη συμφωνούν ότι είναι ουσιώδες η καταπολέμηση της τρομοκρατίας να διεξάγεται με πλήρη σεβασμό του κράτους δικαίου και σε πλήρη συμμόρφωση με το διεθνές δίκαιο, συμπεριλαμβανομένων του διεθνούς δικαίου για τα ανθρώπινα δικαιώματα, του διεθνούς δικαίου των προσφύγων και του διεθνούς ανθρωπιστικού δικαίου, των αρχών του Χάρτη των Ηνωμένων Εθνών και όλων των σχετικών διεθνών πράξεων που σχετίζονται με την καταπολέμηση της τρομοκρατίας. 3. Τα μέρη τονίζουν τη σημασία της καθολικής επικύρωσης και της εφαρμογής όλων των συμβάσεων και πρωτοκόλλων των Ηνωμένων Εθνών που σχετίζονται με την καταπολέμηση της τρομοκρατίας. Τα μέρη συμφωνούν να προωθήσουν το διάλογο σχετικά με το σχέδιο γενικής σύμβασης για τη διεθνή τρομοκρατία και να συνεργαστούν για την εφαρμογή της παγκόσμιας στρατηγικής των Ηνωμένων Εθνών για την καταπολέμηση της τρομοκρατίας που εγκρίθηκε με το ψήφισμα A/RES/60/288 της Γενικής Συνέλευσης των Ηνωμένων Εθνών στις 8 Σεπτεμβρίου 2006, καθώς και όλων των σχετικών αποφάσεων του Συμβουλίου Ασφαλείας των Ηνωμένων Εθνών.

4. Τα μέρη επιβεβαιώνουν εκ νέου τη σημασία της επιβολής του νόμου και της δικαστικής προσέγγισης για την καταπολέμηση της τρομοκρατίας και συμφωνούν να συνεργάζονται για την πρόληψη και την καταστολή της τρομοκρατίας, ιδίως με: α) την ανταλλαγή πληροφοριών σχετικά με τρομοκρατικές ομάδες και άτομα και τα δίκτυα στήριξής τους, σύμφωνα με το διεθνές και εθνικό δίκαιο, ιδίως όσον αφορά την προστασία δεδομένων και την προστασία της ιδιωτικής ζωής· β) την ανταλλαγή εμπειριών όσον αφορά την πρόληψη και την καταστολή της τρομοκρατίας, τα μέσα και τις μεθόδους τους και τις τεχνικές πτυχές τους, καθώς και την κατάρτιση, σύμφωνα με το εφαρμοστέο δίκαιο· γ) την ανταλλαγή απόψεων σχετικά με τη ριζοσπαστικοποίηση και τη στρατολόγηση, καθώς και τους τρόπους για την αντιμετώπιση της ριζοσπαστικοποίησης και την προώθηση της αποριζοσπαστικοποίησης και της αποκατάστασης· δ) την ανταλλαγή απόψεων και εμπειριών σχετικά με τη διασυνοριακή κυκλοφορία και τη μετακίνηση υπόπτων για τρομοκρατία, καθώς και όσον αφορά τρομοκρατικές απειλές· ε) την ανταλλαγή βέλτιστων πρακτικών όσον αφορά την προστασία των ανθρωπίνων δικαιωμάτων στο πλαίσιο της καταπολέμησης της τρομοκρατίας, ιδίως σε σχέση με τις ποινικές διαδικασίες· στ) τη διασφάλιση της ποινικοποίησης των τρομοκρατικών εγκλημάτων και τη λήψη μέτρων για την καταπολέμηση της χρηματοδότησης της τρομοκρατίας·



ζ) τη λήψη μέτρων κατά της απειλής της χημικής, βιολογικής, ραδιολογικής και πυρηνικής τρομοκρατίας και τη λήψη των απαιτούμενων μέτρων ώστε να αποτρέπεται η απόκτηση, μεταφορά και χρήση χημικών, βιολογικών, ραδιολογικών και πυρηνικών υλικών για τρομοκρατικούς σκοπούς, και επίσης να αποτρέπονται παράνομες πράξεις που αποσκοπούν να πλήξουν χημικές, βιολογικές, ραδιολογικές και πυρηνικές εγκαταστάσεις υψηλού κινδύνου. 5. Η συνεργασία βασίζεται σε σχετικές διαθέσιμες εκτιμήσεις και διεξάγεται μέσω αμοιβαίων διαβουλεύσεων μεταξύ των μερών. ΑΡΘΡΟ 20 Δικαστική και νομική συνεργασία 1. Τα μέρη ενισχύουν την υφιστάμενη συνεργασία στον τομέα της αμοιβαίας δικαστικής συνδρομής και έκδοσης βάσει των σχετικών διεθνών συμφωνιών. Τα μέρη ενισχύουν τους υφιστάμενους μηχανισμούς και, κατά περίπτωση, εξετάζουν το ενδεχόμενο ανάπτυξης νέων μηχανισμών για τη διευκόλυνση της διεθνούς συνεργασίας στον τομέα αυτό. Η εν λόγω συνεργασία περιλαμβάνει, κατά περίπτωση, την προσχώρηση στις σχετικές διεθνείς πράξεις, την εφαρμογή των πράξεων αυτών, καθώς και στενότερη συνεργασία με την Eurojust. 2. Τα μέρη αναπτύσσουν δικαστική και νομική συνεργασία σε αστικές και εμπορικές υποθέσεις, ιδίως όσον αφορά τη διαπραγμάτευση, την επικύρωση και την εφαρμογή πολυμερών συμβάσεων σχετικά με τη δικαστική συνεργασία σε αστικές υποθέσεις, συμπεριλαμβανομένων των συμβάσεων της Συνδιάσκεψης της Χάγης για το ιδιωτικό διεθνές δίκαιο.

ΑΡΘΡΟ 21 Προξενική προστασία Οι προξενικές και διπλωματικές αρχές οποιουδήποτε εκπροσωπούμενου κράτους μέλους της Ευρωπαϊκής Ένωσης παρέχουν προστασία σε κάθε υπήκοο κράτους μέλους της Ευρωπαϊκής Ένωσης το οποίο δεν έχει μόνιμη αντιπροσωπεία στη Δημοκρατία της Κιργιζίας που να είναι πραγματικά σε θέση να παράσχει προξενική προστασία σε συγκεκριμένη περίπτωση, υπό τους ίδιους όρους που ισχύουν και για τους υπηκόους του εν λόγω κράτους μέλους.

Με σκοπό την καθιέρωση συντονισμένης διαδικασίας που θα επιτρέπει στους υπηκόους της Δημοκρατίας της Κιργιζίας να λαμβάνουν προξενική προστασία στα κράτη μέλη της Ευρωπαϊκής Ένωσης στα οποία η Δημοκρατία της Κιργιζίας δεν διαθέτει μόνιμη αντιπροσωπεία που να είναι πραγματικά σε θέση να παράσχει προξενική προστασία σε συγκεκριμένη περίπτωση, αίρεται η απαίτηση κοινοποίησης από τις προξενικές αρχές της Δημοκρατίας της Κιργιζίας που είναι εγκατεστημένες σε κράτος μέλος της Ευρωπαϊκής Ένωσης δυνάμει του άρθρου 7 της σύμβασης της Βιέννης για τις προξενικές σχέσεις της 24ης Απριλίου 1963.



Τίτλος IV ΕΜΠΟΡΙΟ ΚΑΙ ΣΥΝΑΦΗ ΜΕ ΤΟ ΕΜΠΟΡΙΟ ΘΕΜΑΤΑ ΚΕΦΑΛΑΙΟ 1 ΟΡΙΖΟΝΤΙΕΣ ΔΙΑΤΑΞΕΙΣ ΑΡΘΡΟ 22 Στόχοι Οι στόχοι του παρόντος τίτλου είναι:

α) η επέκταση, διαφοροποίηση και διευκόλυνση του εμπορίου μεταξύ των μερών, ιδίως μέσω διατάξεων σχετικά με τη διευκόλυνση των τελωνειακών διαδικασιών και των εμπορικών συναλλαγών, τα τεχνικά εμπόδια στο εμπόριο, καθώς και τα υγειονομικά και φυτοϋγειονομικά μέτρα, με παράλληλη διατήρηση του δικαιώματος κάθε μέρους να νομοθετεί για την επίτευξη στόχων δημόσιας πολιτικής· β) η διευκόλυνση των συναλλαγών στον τομέα των υπηρεσιών και των επενδύσεων μεταξύ των μερών, μεταξύ άλλων μέσω της ελεύθερης μεταφοράς τρεχουσών πληρωμών και κινήσεων κεφαλαίων·

γ) το πραγματικό και αμοιβαίο άνοιγμα των αγορών δημόσιων συμβάσεων των μερών· δ) η προώθηση της καινοτομίας και της δημιουργικότητας με την εξασφάλιση επαρκούς και αποτελεσματικής προστασίας όλων των δικαιωμάτων διανοητικής ιδιοκτησίας· ε) η προώθηση όρων που ευνοούν τον ανόθευτο ανταγωνισμό στις οικονομικές δραστηριότητες των μερών, ιδίως όσον αφορά το εμπόριο και τις επενδύσεις μεταξύ τους· στ) η ανάπτυξη του διεθνούς εμπορίου με τρόπο που συμβάλλει στη βιώσιμη ανάπτυξη στην οικονομική, κοινωνική και περιβαλλοντική της διάσταση· ζ) η θέσπιση αποτελεσματικού, δίκαιου και προβλέψιμου μηχανισμού επίλυσης διαφορών για την επίλυση διαφορών σχετικά με την ερμηνεία και εφαρμογή του παρόντος τίτλου. ΑΡΘΡΟ 23 Ορισμοί Για τους σκοπούς του παρόντος τίτλου ισχύουν οι ακόλουθοι ορισμοί:

α) «συμφωνία για τη γεωργία»: η συμφωνία για τη γεωργία, η οποία περιέχεται στο παράρτημα 1Α της συμφωνίας ΠΟΕ·

β) «συμφωνία για τις διαδικασίες έκδοσης αδειών εισαγωγής»: η συμφωνία για τις διαδικασίες έκδοσης αδειών εισαγωγής η οποία περιέχεται στο παράρτημα 1Α της συμφωνίας ΠΟΕ· γ) «συμφωνία αντιντάμπινγκ»: η συμφωνία για την εφαρμογή του άρθρου VI της Γενικής Συμφωνίας Δασμών και Εμπορίου του 1994, η οποία περιέχεται στο παράρτημα 1Α της συμφωνίας ΠΟΕ· δ) «ημέρες»: οι ημερολογιακές ημέρες, στις οποίες περιλαμβάνονται τα Σαββατοκύριακα και οι αργίες· ε) «Συνθήκη για τον Χάρτη Ενέργειας»: η Συνθήκη για τον Χάρτη Ενέργειας, η οποία συνάφθηκε στη Λισαβόνα στις 17 Δεκεμβρίου 1994· στ) «υφιστάμενος»: σε ισχύ κατά την ημερομηνία έναρξης ισχύος της παρούσας συμφωνίας· ζ) «GATT 1994»: η Γενική Συμφωνία Δασμών και Εμπορίου του 1994, η οποία περιέχεται στο παράρτημα 1Α της συμφωνίας ΠΟΕ· η) «GATS»: η Γενική Συμφωνία για τις Συναλλαγές στον Τομέα των Υπηρεσιών, η οποία περιέχεται στο παράρτημα 1Β της συμφωνίας ΠΟΕ· θ) «μέτρο»: περιλαμβάνει κάθε μέτρο που λαμβάνεται από ένα μέρος υπό μορφή νόμου, κανονισμού, κανόνα, διαδικασίας, απόφασης, διοικητικής πράξης ή υπό οποιαδήποτε άλλη μορφή·

ι) «μέτρα που λαμβάνονται από Μέρος»: κάθε μέτρο που θεσπίζεται ή διατηρείται από:

i) κεντρικές, περιφερειακές ή τοπικές διοικήσεις και αρχές· και ii) μη κυβερνητικούς φορείς κατά την άσκηση των αρμοδιοτήτων που μεταβιβάζονται από κεντρικές, περιφερειακές ή τοπικές διοικήσεις και αρχές· ια) «πρόσωπο»: φυσικό ή νομικό πρόσωπο· ιβ) «αναθεωρημένη σύμβαση του Κιότο»: η διεθνής σύμβαση για την απλούστευση και την εναρμόνιση των τελωνειακών καθεστώτων, που υπογράφηκε στο Κιότο στις 18 Μαΐου 1973, όπως τροποποιήθηκε· ιγ) «συμφωνία για τα μέτρα διασφάλισης»: η συμφωνία για τα μέτρα διασφάλισης, η οποία περιέχεται στο παράρτημα 1Α της συμφωνίας ΠΟΕ· ιδ) «συμφωνία ΕΑΜ»: η συμφωνία για τις επιδοτήσεις και τα αντισταθμιστικά μέτρα, η οποία περιέχεται στο παράρτημα 1Α της συμφωνίας ΠΟΕ· ιε) «συμφωνία ΥΦΠ»: η συμφωνία για την εφαρμογή μέτρων υγειονομικής και φυτοϋγειονομικής προστασίας, η οποία περιέχεται στο παράρτημα 1Α της συμφωνίας ΠΟΕ· ιστ) «συμφωνία ΤΕΕ»: η συμφωνία για τα τεχνικά εμπόδια στο εμπόριο, η οποία περιέχεται στο παράρτημα 1Α της συμφωνίας ΠΟΕ·

ιζ) «τρίτη χώρα»: χώρα ή έδαφος εκτός του γεωγραφικού πεδίου εφαρμογής της παρούσας συμφωνίας· ιη) «συμφωνία για τη διευκόλυνση του εμπορίου»: η συμφωνία για τη διευκόλυνση του εμπορίου η οποία περιέχεται στο παράρτημα 1Α της συμφωνίας ΠΟΕ·

ιθ) «συμφωνία TRIPS»: η συμφωνία για τα δικαιώματα διανοητικής ιδιοκτησίας στον τομέα του εμπορίου, η οποία περιέχεται στο παράρτημα 1Γ της συμφωνίας ΠΟΕ· κ) «σύμβαση της Βιέννης περί του δικαίου των συνθηκών»: η σύμβαση της Βιέννης περί του δικαίου των συνθηκών, η οποία υπογράφηκε στη Βιέννη στις 23 Μαΐου 1969· κα) «δήλωση της Αρούσα του Παγκόσμιου Οργανισμού Τελωνείων»: η δήλωση του Συμβουλίου Τελωνειακής Συνεργασίας σχετικά με την ακεραιότητα των τελωνείων η οποία υπογράφηκε στην Αρούσα της Τανζανίας στις 7 Ιουλίου 1993· κβ) «ΠΟΕ»: ο Παγκόσμιος Οργανισμός Εμπορίου· κγ) «συμφωνία ΠΟΕ»: η συμφωνία του Μαρακές για την ίδρυση του Παγκόσμιου Οργανισμού Εμπορίου, η οποία συνάφθηκε στις 15 Απριλίου 1994.

ΑΡΘΡΟ 24 Σχέση με άλλες διεθνείς συμφωνίες 1. Τα μέρη επιβεβαιώνουν τα μεταξύ τους ισχύοντα δικαιώματα και υποχρεώσεις δυνάμει της συμφωνίας ΠΟΕ, καθώς και άλλων συμφωνιών στις οποίες είναι αμφότερα συμβαλλόμενα μέρη. 2. Καμία διάταξη της παρούσας συμφωνίας δεν μπορεί να ερμηνευθεί ως επιβάλλουσα σε μέρος την υποχρέωση να ενεργεί κατά τρόπο ασύμβατο με τις υποχρεώσεις του βάσει της συμφωνίας ΠΟΕ.

ΑΡΘΡΟ 25 Αναφορές σε νομοθεσία και κανονισμούς και άλλες συμφωνίες 1. Κάθε αναφορά στον παρόντα τίτλο σε νόμους και κανονισμούς, είτε γενικά είτε μέσω παραπομπής σε συγκεκριμένο νομοθέτημα, κανονισμό ή οδηγία, νοείται ως αναφορά στον νόμο και στους κανονισμούς όπως έχουν τροποποιηθεί, εκτός εάν ορίζεται διαφορετικά. 2. Κάθε αναφορά ή ενσωμάτωση στον παρόντα τίτλο μέσω παραπομπής σε άλλες συμφωνίες ή νομικές πράξεις, εν όλω ή εν μέρει, θεωρείται ότι περιλαμβάνει, εκτός εάν ορίζεται διαφορετικά: α) σχετικά παραρτήματα, πρωτόκολλα, υποσημειώσεις, και ερμηνευτικές και επεξηγηματικές σημειώσεις· και

β) διάδοχες συμφωνίες στις οποίες είναι συμβαλλόμενα μέρη τα μέρη ή τροποποιήσεις που είναι δεσμευτικές για τα μέρη, εκτός εάν η παραπομπή επιβεβαιώνει υφιστάμενα δικαιώματα. ΑΡΘΡΟ 26 Δικαίωμα προσφυγής βάσει του εθνικού δικαίου Κανένα μέρος δεν προβλέπει στη νομοθεσία του δικαίωμα προσφυγής κατά του άλλου μέρους με την αιτιολογία ότι ένα μέτρο του άλλου μέρους δεν συνάδει με την παρούσα συμφωνία.

ΑΡΘΡΟ 27 Ειδικά καθήκοντα του συμβουλίου συνεργασίας στο πλαίσιο της σύνθεσής του για θέματα εμπορίου. 1. Όταν το συμβούλιο συνεργασίας εκτελεί οποιοδήποτε από τα καθήκοντα που του έχουν ανατεθεί σε σχέση με τον παρόντα τίτλο, απαρτίζεται από εκπροσώπους των μερών που είναι αρμόδιοι για θέματα σχετικά με το εμπόριο, σύμφωνα με τα αντίστοιχα νομικά πλαίσια των μερών, ή από τους εντεταλμένους τους.

2. Το συμβούλιο συνεργασίας, ενεργώντας στο πλαίσιο της σύνθεσής του για θέματα εμπορίου: α) έχει την εξουσία να εκδίδει αποφάσεις προκειμένου να επικαιροποιεί ή να τροποποιεί τα ακόλουθα, βάσει αμοιβαίας συναίνεσης, και λαμβάνοντας δεόντως υπόψη την ολοκλήρωση των αντίστοιχων εσωτερικών διαδικασιών των μερών, όπως προβλέπεται στη νομοθεσία τους: i) το παράρτημα 2· ii) τα παραρτήματα 8-A, 8-Β και 8-Γ· iii) το παράρτημα 9· iv) τα παραρτήματα 14-A και 14-B· v) το πρωτόκολλο I.

Οι εν λόγω επικαιροποιήσεις και τροποποιήσεις επιβεβαιώνονται και τίθενται σε ισχύ με την ανταλλαγή διπλωματικών διακοινώσεων μεταξύ των μερών, εκτός εάν συμφωνηθεί διαφορετικά από τα μέρη· β) δύναται να λαμβάνει αποφάσεις για την έκδοση ερμηνειών των διατάξεων του παρόντος τίτλου· γ) δύναται να εκδίδει αποφάσεις για τη σύσταση πρόσθετων υποεπιτροπών, πέραν εκείνων που συγκροτούνται με τον παρόντα τίτλο, οι οποίες απαρτίζονται από εκπροσώπους των μερών, και να τους αναθέτει αρμοδιότητες στο πλαίσιο της αρμοδιότητάς του· δύναται επίσης να αποφασίζει να τροποποιεί τις αρμοδιότητες που ανατίθενται στις υποεπιτροπές που συγκροτεί, καθώς και να προβαίνει στη λύση τους.

3. Το συμβούλιο συνεργασίας, ενεργώντας στο πλαίσιο της σύνθεσής του για θέματα εμπορίου, λαμβάνει αποφάσεις και διατυπώνει κατάλληλες συστάσεις, μετά την ολοκλήρωση των αντίστοιχων εσωτερικών διαδικασιών των μερών, όπως προβλέπεται στη νομοθεσία τους. 4. Όταν δεν υπάρχει δυνατότητα διεξαγωγής συνεδριάσεων του συμβουλίου συνεργασίας, οι αποφάσεις που αναφέρονται στην παράγραφο 2 μπορούν να ληφθούν με γραπτή διαδικασία. ΑΡΘΡΟ 28 Ειδικά καθήκοντα της επιτροπής συνεργασίας στο πλαίσιο της σύνθεσής της για θέματα εμπορίου. 1. Όταν η επιτροπή συνεργασίας εκτελεί οποιοδήποτε από τα καθήκοντα που της έχουν ανατεθεί σε σχέση με τον παρόντα τίτλο, απαρτίζεται από εκπροσώπους των μερών που είναι αρμόδιοι για θέματα σχετικά με το εμπόριο, ή από τους εντεταλμένους τους. 2. Η επιτροπή συνεργασίας, ενεργώντας στο πλαίσιο της σύνθεσής της για θέματα εμπορίου, έχει, ιδίως, τα ακόλουθα καθήκοντα:

α) επικουρεί το συμβούλιο συνεργασίας κατά την εκτέλεση των καθηκόντων του σχετικά με θέματα που αφορούν το εμπόριο· β) είναι υπεύθυνη για την ορθή υλοποίηση και εφαρμογή του παρόντος τίτλου· στο πλαίσιο αυτό, και με την επιφύλαξη των δικαιωμάτων που προβλέπονται στο κεφάλαιο 14, κάθε μέρος μπορεί να παραπέμπει προς συζήτηση στην επιτροπή συνεργασίας κάθε ζήτημα που αφορά την εφαρμογή ή την ερμηνεία του παρόντος τίτλου·

γ) παρακολουθεί την περαιτέρω επεξεργασία του παρόντος τίτλου, εφόσον κρίνεται αναγκαίο, και αξιολογεί τα αποτελέσματα που προκύπτουν από την εφαρμογή της· δ) αναζητεί κατάλληλους τρόπους για την πρόληψη και την επίλυση προβλημάτων που διαφορετικά θα μπορούσαν να προκύψουν στους τομείς που καλύπτονται από τον παρόντα τίτλο· και ε) επιβλέπει τις εργασίες όλων των υποεπιτροπών που συγκροτούνται δυνάμει του παρόντος τίτλου. 3. Κατά την εκτέλεση των καθηκόντων της σύμφωνα με την παράγραφο 2 του παρόντος άρθρου, η επιτροπή συνεργασίας μπορεί να υποβάλλει προτάσεις σχετικά με την αναγκαιότητα έκδοσης των αποφάσεων για την πραγματοποίηση επικαιροποιήσεων ή τροποποιήσεων σύμφωνα με το άρθρο 27 παράγραφος 2 στοιχείο α) ή για την έκδοση ερμηνειών σύμφωνα με το άρθρο 27 παράγραφος 2 στοιχείο β), όταν δεν υπάρχει η δυνατότητα διεξαγωγής συνεδριάσεων του συμβουλίου συνεργασίας. 4. Η επιτροπή συνεργασίας, ενεργώντας στο πλαίσιο της σύνθεσής της για θέματα εμπορίου, λαμβάνει αποφάσεις και διατυπώνει κατάλληλες συστάσεις, μετά την ολοκλήρωση των αντίστοιχων εσωτερικών διαδικασιών των μερών, όπως προβλέπεται στη νομοθεσία τους. ΑΡΘΡΟ 29 Συντονιστές 1. Η Ευρωπαϊκή Ένωση και η Δημοκρατία της Κιργιζίας διορίζουν συντονιστή για τον παρόντα τίτλο, εντός 60 ημερών από την έναρξη ισχύος της παρούσας συμφωνίας, και προβαίνουν σε αμοιβαία κοινοποίηση των στοιχείων επικοινωνίας.



2. Οι συντονιστές καταρτίζουν από κοινού την ημερήσια διάταξη και λαμβάνουν όλα τα αναγκαία μέτρα για την οργάνωση των συνεδριάσεων του συμβουλίου συνεργασίας και της επιτροπής συνεργασίας, σύμφωνα με το παρόν κεφάλαιο, και παρακολουθούν, κατά περίπτωση, την εφαρμογή των αποφάσεων των εν λόγω οργάνων. ΑΡΘΡΟ 30 Υποεπιτροπές 1. Οι υποεπιτροπές αποτελούνται από αντιπροσώπους της Ευρωπαϊκής Ένωσης, αφενός, και από εκπροσώπους της Δημοκρατίας της Κιργιζίας, αφετέρου. 2. Οι υποεπιτροπές συνεδριάζουν εντός ενός έτους από την ημερομηνία έναρξης ισχύος της παρούσας συμφωνίας και, στη συνέχεια, μία φορά ετησίως ή κατόπιν αιτήματος ενός εκ των μερών ή της επιτροπής συνεργασίας, στο κατάλληλο επίπεδο. Όταν απαιτείται φυσική παρουσία, οι συνεδριάσεις διεξάγονται εκ περιτροπής στις Βρυξέλλες ή στο Μπισκέκ. Οι συνεδριάσεις μπορούν να διεξάγονται επίσης με κάθε τεχνολογικό μέσο που διαθέτουν τα μέρη. 3. Την προεδρία των υποεπιτροπών ασκούν από κοινού οι εκπρόσωποι των μερών.

ΚΕΦΑΛΑΙΟ 2 ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ

Άρθρο 31 Πεδίο εφαρμογής Εκτός εάν προβλέπεται διαφορετικά στην παρούσα συμφωνία, το παρόν κεφάλαιο εφαρμόζεται στις εμπορευματικές συναλλαγές ενός μέρους. Άρθρο 32 Ορισμοί Για τους σκοπούς του παρόντος κεφαλαίου, ισχύουν οι ακόλουθοι ορισμοί: α) «προξενικές διατυπώσεις»: η διαδικασία για τη λήψη από πρόξενο του μέρους εισαγωγής στο έδαφος του μέρους εξαγωγής ή τρίτου μέρους προξενικού τιμολογίου ή προξενικής θεώρησης για εμπορικό τιμολόγιο, πιστοποιητικό καταγωγής, δηλωτικό, δήλωση εξαγωγής του φορτωτή ή οποιοδήποτε άλλο τελωνειακό έγγραφο που συνδέεται με την εισαγωγή του εμπορεύματος·

β) «δασμός»: δασμός ή επιβάρυνση οποιουδήποτε είδους που επιβάλλεται κατά την εισαγωγή ενός εμπορεύματος ή σε σχέση με αυτήν· στον όρο δεν περιλαμβάνονται: i) επιβάρυνση ισοδύναμη με εσωτερικό φόρο, που εφαρμόζεται σύμφωνα με το άρθρο 34· ii) δασμοί αντιντάμπινγκ, ειδικά μέτρα διασφάλισης, αντισταθμιστικοί δασμοί ή δασμοί διασφάλισης που επιβάλλονται σύμφωνα με τη GATT του 1994, τη συμφωνία αντιντάμπινγκ, τη συμφωνία για τη γεωργία, τη συμφωνία ΕΑΜ και τη συμφωνία για τα μέτρα διασφάλισης, κατά περίπτωση·

iii) τέλη ή άλλες επιβαρύνσεις που επιβάλλονται στις εισαγωγές ενός εμπορεύματος που περιορίζονται ως προς το ποσό στο κατά προσέγγιση κόστος των παρεχόμενων υπηρεσιών ή σε σχέση με τις εισαγωγές αυτές· γ) «διαδικασία έκδοσης αδειών εξαγωγής»: διοικητική διαδικασία, βάσει της οποίας απαιτείται η υποβολή αίτησης ή άλλων εγγράφων (εκτός από τα έγγραφα που απαιτούνται γενικά για τους σκοπούς του εκτελωνισμού), στην αρμόδια διοικητική αρχή ή αρχές ως προϋπόθεση για την εξαγωγή από το έδαφος του μέρους εξαγωγής· δ) «εμπόρευμα ενός μέρους»: εγχώριο εμπόρευμα όπως νοείται στη GATT του 1994· ε) «Εναρμονισμένο Σύστημα» ή «ΕΣ»: το Εναρμονισμένο Σύστημα περιγραφής και κωδικοποίησης των εμπορευμάτων, συμπεριλαμβανομένων όλων των νομικών επεξηγηματικών σημειώσεων και τροποποιήσεων αυτού που έχουν αναπτυχθεί από τον Παγκόσμιο Οργανισμό Τελωνείων·

στ) «διαδικασία έκδοσης αδειών εισαγωγής»: διοικητική διαδικασία, βάσει της οποίας απαιτείται η υποβολή αίτησης ή άλλων εγγράφων (εκτός από τα έγγραφα που απαιτούνται γενικά για τους σκοπούς του εκτελωνισμού), στην αρμόδια διοικητική αρχή ή αρχές ως προϋπόθεση για την εισαγωγή από το έδαφος του μέρους εισαγωγής· ζ) «ανακατασκευασμένο εμπόρευμα»: εμπόρευμα που κατατάσσεται στα κεφάλαια 84, 85, 87, 90 ή στην κλάση 9402 του εναρμονισμένου συστήματος, το οποίο: i) αποτελείται εξ ολοκλήρου ή εν μέρει από μέρη που αποκτώνται από εμπορεύματα τα οποία έχουν ήδη χρησιμοποιηθεί· ii) έχει παρόμοιες επιδόσεις και συνθήκες λειτουργίας σε σύγκριση με το ισοδύναμο εμπόρευμα όταν είναι νέο· και iii) έχει την ίδια εγγύηση με το ισοδύναμο εμπόρευμα όταν είναι νέο.

Άρθρο 33 Μεταχείριση του μάλλον ευνοουμένου κράτους 1. Έκαστο μέρος επιφυλάσσει μεταχείριση μάλλον ευνοουμένου κράτους στα εμπορεύματα του άλλου μέρους σύμφωνα με το άρθρο Ι της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού, που ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.

2. Η παράγραφος 1 δεν εφαρμόζεται στην περίπτωση της προτιμησιακής μεταχείρισης που επιφυλάσσει οποιοδήποτε από τα μέρη στα εμπορεύματα τρίτης χώρας δυνάμει της συμφωνίας ΠΟΕ. Άρθρο 34 Εθνική μεταχείριση Κάθε μέρος παρέχει εθνική μεταχείριση στα εμπορεύματα του άλλου μέρους σύμφωνα με το άρθρο III της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού. Προς τον σκοπό αυτό, το άρθρο III της GATT 1994 και οι σημειώσεις και συμπληρωματικές διατάξεις αυτού ενσωματώνονται στην παρούσα συμφωνία και καθίστανται μέρος της, τηρουμένων των αναλογιών. Άρθρο 35 Περιορισμοί εισαγωγών και εξαγωγών

Κανένα μέρος δεν θεσπίζει ούτε διατηρεί οποιαδήποτε απαγόρευση ή περιορισμό, πέραν των δασμών, των φόρων ή άλλων επιβαρύνσεων, που τίθεται σε ισχύ είτε μέσω ποσοστώσεων, αδειών εισαγωγής ή εξαγωγής είτε μέσω άλλων μέτρων, επί της εισαγωγής εμπορευμάτων του άλλου μέρους ή επί της εξαγωγής ή πώλησης προς εξαγωγή εμπορευμάτων που προορίζονται για το έδαφος του άλλου μέρους, παρά μόνο σύμφωνα με το άρθρο XI της GATT 1994, συμπεριλαμβανομένων των σημειώσεων και συμπληρωματικών διατάξεων αυτού. Προς τον σκοπό αυτό, το άρθρο XI της GATT 1994 και οι σημειώσεις και συμπληρωματικές διατάξεις αυτού ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.



Άρθρο 36 Εξαγωγικοί δασμοί, φόροι ή άλλες επιβαρύνσεις 1. Κανένα μέρος δεν θεσπίζει ούτε διατηρεί δασμούς, φόρους ή άλλες επιβαρύνσεις οποιουδήποτε είδους που επιβάλλονται κατά την εξαγωγή ενός εμπορεύματος στο άλλο μέρος ή σε σχέση με αυτήν, ή οποιοδήποτε άλλο μέτρο ισοδύναμου αποτελέσματος, εκτός από εκείνα που επιβάλλονται στα εμπορεύματα σύμφωνα με τον πίνακα που περιέχεται στο παράρτημα 2. Η διάταξη αυτή δεν εφαρμόζεται σε εμπορεύματα υπό διαμετακόμιση μέσω του εδάφους μέρους κατά την έννοια του άρθρου V της GATT 1994 ή σε εμπορεύματα τα οποία, σύμφωνα με διεθνή συμφωνία μεταξύ της Δημοκρατίας της Κιργιζίας και τρίτου μέρους, έχουν εισαχθεί στη Δημοκρατία της Κιργιζίας χωρίς την επιβολή εξαγωγικών δασμών που θα μπορούσαν διαφορετικά να επιβληθούν από το εν λόγω τρίτο μέρος κατά την εξαγωγή προς την Ευρωπαϊκή Ένωση σύμφωνα, κατά περίπτωση, με τον πίνακα παραχωρήσεων του εν λόγω τρίτου μέρους, ο οποίος προσαρτάται στην GATT 1994, ή με οποιεσδήποτε διμερείς δεσμεύσεις με την Ευρωπαϊκή Ένωση. 2. Καμία διάταξη του παρόντος άρθρου δεν εμποδίζει ένα μέρος να επιβάλει κατά την εξαγωγή ενός εμπορεύματος προς το άλλο μέρος τέλος ή επιβάρυνση που επιτρέπεται βάσει του άρθρου 38. Άρθρο 37 Έλεγχοι των εξαγωγών ειδών διπλής χρήσης Τα μέρη ανταλλάσσουν πληροφορίες και ορθές πρακτικές σχετικά με τους ελέγχους των εξαγωγών ειδών διπλής χρήσης, με σκοπό την προώθηση της σύγκλισης των ελέγχων των εξαγωγών της Ευρωπαϊκής Ένωσης και της Δημοκρατίας της Κιργιζίας.



Άρθρο 38

Τέλη και διατυπώσεις 1. Το άρθρο VIII της GATT 1994 και οι ερμηνευτικές του σημειώσεις, καθώς και κάθε εξαίρεση και απαλλαγή από τις υποχρεώσεις που προβλέπονται στο άρθρο VIII της GATT 1994 και εφαρμόζονται στο πλαίσιο της συμφωνίας ΠΟΕ, ενσωματώνονται στην παρούσα συμφωνία και καθίστανται μέρος αυτής, τηρουμένων των αναλογιών. 2. Κάθε μέρος δημοσιεύει αμελλητί όλα τα τέλη και τις επιβαρύνσεις που επιβάλλει σε σχέση με την εισαγωγή ή την εξαγωγή κατά τρόπο που να παρέχει στις κυβερνήσεις, τους εμπόρους και άλλα ενδιαφερόμενα μέρη τη δυνατότητα να λάβουν γνώση αυτών. 3. Κάθε μέρος επανεξετάζει περιοδικά τα τέλη και τις επιβαρύνσεις που επιβάλλει, με σκοπό τη μείωση του αριθμού τους και της ποικιλομορφίας τους, εφόσον είναι πρακτικά εφικτό. 4. Κανένα μέρος δεν απαιτεί προξενικές διατυπώσεις, συμπεριλαμβανομένων συναφών τελών και επιβαρύνσεων, σε σχέση με την εισαγωγή οποιουδήποτε εμπορεύματος από το άλλο μέρος.



Άρθρο 39 Ανακατασκευασμένα εμπορεύματα 1. Κάθε μέρος επιδιώκει να επιφυλάσσει στα ανακατασκευασμένα εμπορεύματα του άλλου μέρους μεταχείριση που δεν είναι λιγότερο ευνοϊκή από τη μεταχείριση που επιφυλάσσει σε ισοδύναμα νέα εμπορεύματα. 2. Εάν ένα μέρος θεσπίζει ή διατηρεί απαγορεύσεις εισαγωγών και εξαγωγών ή περιορισμούς όσον αφορά τα μεταχειρισμένα εμπορεύματα, καταβάλλει προσπάθειες να μην εφαρμόζει τα εν λόγω μέτρα σε ανακατασκευασμένα εμπορεύματα.

3. Ένα μέρος μπορεί να απαιτήσει τα ανακατασκευασμένα εμπορεύματα να φέρουν σχετική ένδειξη για διανομή ή πώληση στο έδαφός του και να πληρούν όλες τις εφαρμοστέες τεχνικές προδιαγραφές που ισχύουν για ισοδύναμα νέα εμπορεύματα. Άρθρο 40 Προσωρινή εισδοχή εμπορευμάτων Κάθε μέρος χορηγεί στο άλλο μέρος απαλλαγή από επιβαρύνσεις και δασμούς επί των εμπορευμάτων που εισέρχονται προσωρινά, στις περιπτώσεις και σύμφωνα με τις διαδικασίες που προβλέπονται από οποιαδήποτε δεσμευτική για το εν λόγω μέρος διεθνή σύμβαση σχετικά με την προσωρινή εισδοχή εμπορευμάτων. Η απαλλαγή αυτή εφαρμόζεται δυνάμει της νομοθεσίας κάθε μέρους.



Άρθρο 41 Διαμετακόμιση Το άρθρο V της GATT 1994 ενσωματώνεται στην παρούσα συμφωνία και καθίσταται μέρος της. Τα μέρη λαμβάνουν όλα τα απαραίτητα μέτρα ώστε να διευκολύνουν τη διαμετακόμιση ενεργειακών προϊόντων, σύμφωνα με την αρχή της ελευθερίας διαμετακόμισης και με το άρθρο 7 παράγραφοι 1 και 3 της Συνθήκης για τον Χάρτη Ενέργειας. Άρθρο 42 Μονοπώλια εισαγωγών και εξαγωγών

Κανένα μέρος δεν ορίζει ούτε διατηρεί ορισθέν μονοπώλιο εισαγωγών ή εξαγωγών. Για τους σκοπούς του παρόντος άρθρου, ως μονοπώλιο εισαγωγών ή εξαγωγών νοείται το αποκλειστικό δικαίωμα ή η χορήγηση άδειας από ένα μέρος σε μία οντότητα για την εισαγωγή εμπορευμάτων από το άλλο μέρος ή την εξαγωγή εμπορευμάτων προς το άλλο μέρος.



Άρθρο 43 Σήμα καταγωγής 1. Όταν η Δημοκρατία της Κιργιζίας απαιτεί σήμα καταγωγής για την εισαγωγή εμπορευμάτων από την Ευρωπαϊκή Ένωση, αποδέχεται το σήμα καταγωγής «Made in EU» («Παράγεται στην ΕΕ») ή το ισοδύναμο σε γλώσσα που συμφωνεί με τις απαιτήσεις της Δημοκρατίας της Κιργιζίας για τα σήματα καταγωγής, υπό όρους που δεν είναι λιγότερο ευνοϊκοί από εκείνους που εφαρμόζονται στα σήματα καταγωγής των κρατών μελών της Ευρωπαϊκής Ένωσης. 2. Για τους σκοπούς του σήματος καταγωγής «Made in EU», η Δημοκρατία της Κιργιζίας αντιμετωπίζει την Ευρωπαϊκή Ένωση ως ενιαίο έδαφος. Άρθρο 44 Διαδικασίες έκδοσης αδειών εισαγωγής Κάθε μέρος θεσπίζει και διαχειρίζεται κάθε διαδικασία έκδοσης αδειών εισαγωγής σύμφωνα με τα άρθρα 1, 2 και 3 της συμφωνίας για τις διαδικασίες έκδοσης αδειών εισαγωγής. Προς τον σκοπό αυτόν, τα άρθρα 1, 2 και 3 της συμφωνίας για τις διαδικασίες έκδοσης αδειών εισαγωγής ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.





Άρθρο 45 Διαδικασίες έκδοσης αδειών εξαγωγής 1. Κάθε μέρος διασφαλίζει, στο πλαίσιο των αρμοδιοτήτων του, τη διαφάνεια όσον αφορά τις διαδικασίες έκδοσης αδειών εξαγωγής και δημοσιεύει κάθε νέα διαδικασία έκδοσης αδειών εξαγωγής, ή κάθε τροποποίηση υφιστάμενης διαδικασίας έκδοσης αδειών εξαγωγής, κατά τρόπο που να παρέχει τη δυνατότητα σε κυβερνήσεις, εμπόρους και άλλα ενδιαφερόμενα μέρη να λάβουν γνώση αυτών. Η δημοσίευση αυτή πραγματοποιείται, όποτε είναι εφικτό, το αργότερο 30 ημέρες πριν από την έναρξη ισχύος της νέας διαδικασίας έκδοσης αδειών εξαγωγής ή οποιασδήποτε τροποποίησης υφιστάμενης διαδικασίας έκδοσης αδειών εξαγωγής, και, σε κάθε περίπτωση, το αργότερο έως την ημερομηνία έναρξης ισχύος της εν λόγω διαδικασίας ή τροποποίησης. 2. Η δημοσίευση των διαδικασιών έκδοσης αδειών εξαγωγής περιλαμβάνει τις ακόλουθες πληροφορίες: α) τα κείμενα των διαδικασιών έκδοσης αδειών εξαγωγής ή τυχόν τροποποιήσεις τους· β) τα εμπορεύματα που υπόκεινται στην κάθε διαδικασία έκδοσης άδειας εξαγωγής·

γ) για κάθε διαδικασία, περιγραφή της διαδικασίας υποβολής αίτησης για άδεια εξαγωγής και τυχόν κριτηρίων που πρέπει να πληροί ο αιτών για να μπορεί να υποβάλει αίτηση για άδεια εξαγωγής, όπως κατοχή άδειας δραστηριότητας, δημιουργία ή διατήρηση επένδυσης ή λειτουργία μέσω συγκεκριμένης μορφής εγκατάστασης στο έδαφος ενός μέρους· δ) το σημείο ή τα σημεία επαφής από τα οποία οι ενδιαφερόμενοι μπορούν να λάβουν περισσότερες πληροφορίες σχετικά με τις προϋποθέσεις απόκτησης άδειας εξαγωγής· ε) τη διοικητική αρχή ή αρχές στις οποίες πρέπει να υποβάλλεται η αίτηση ή άλλη σχετική τεκμηρίωση· στ) περιγραφή κάθε μέτρου ή μέτρων στην εφαρμογή των οποίων αποσκοπεί η διαδικασία έκδοσης αδειών εξαγωγής·

ζ) την περίοδο κατά την οποία θα είναι σε ισχύ κάθε διαδικασία έκδοσης αδειών εξαγωγής, εκτός εάν η διαδικασία πρόκειται να παραμείνει σε ισχύ έως ότου ανακληθεί ή αναθεωρηθεί σε νέα δημοσίευση· η) εάν το μέρος προτίθεται να χρησιμοποιήσει διαδικασία έκδοσης αδειών εξαγωγής για τον καθορισμό εξαγωγικής ποσόστωσης, τη συνολική ποσότητα και, όπου αυτό είναι δυνατόν, την αξία της ποσόστωσης, καθώς και τις ημερομηνίες έναρξης και λήξης της ποσόστωσης· και θ) τυχόν απαλλαγές ή εξαιρέσεις από την απαίτηση απόκτησης άδειας εξαγωγής, τον τρόπο υποβολής αίτησης ή χρήσης αυτών των απαλλαγών ή εξαιρέσεων και τα κριτήρια χορήγησής τους.

3. Εντός 45 ημερών από την ημερομηνία έναρξης ισχύος της παρούσας συμφωνίας, κάθε μέρος κοινοποιεί στο άλλο μέρος τις οικείες υφιστάμενες διαδικασίες έκδοσης αδειών εξαγωγής. Το μέρος που θεσπίζει νέα διαδικασία έκδοσης αδειών εξαγωγής ή τροποποιεί οποιαδήποτε υφιστάμενη διαδικασία έκδοσης αδειών εξαγωγής, κοινοποιεί στο άλλο μέρος τη διαδικασία ή την τροποποίηση εντός 60 ημερών από τη δημοσίευση. Η κοινοποίηση περιλαμβάνει αναφορά στην πηγή ή στις πηγές όπου δημοσιεύονται οι πληροφορίες που απαιτούνται στην παράγραφο 2 και, κατά περίπτωση, τη διεύθυνση του σχετικού επίσημου ιστότοπου. ΑΡΘΡΟ 46 Μέτρα αποκατάστασης του εμπορίου Τα μέρη επιβεβαιώνουν τα δικαιώματα και τις υποχρεώσεις τους δυνάμει: α) του άρθρου XIX της GATT 1994· β) της συμφωνίας για τα μέτρα διασφάλισης· γ) του άρθρου 5 της συμφωνίας για τη γεωργία·

δ) του άρθρου VI της GATT 1994· ε) της συμφωνίας αντιντάμπινγκ· και στ) της συμφωνίας ΕΑΜ.

ΑΡΘΡΟ 47 Διαφάνεια των μέσων εμπορικής άμυνας 1. Τα μέρη συμφωνούν ότι τα μέσα εμπορικής άμυνας (μέτρα αντιντάμπινγκ, μέτρα κατά των επιδοτήσεων και παγκόσμια μέτρα διασφάλισης) θα πρέπει να χρησιμοποιούνται σε πλήρη συμμόρφωση με τις σχετικές απαιτήσεις του ΠΟΕ και με βάση ένα δίκαιο και διαφανές σύστημα. 2. Πριν από τη λήψη τελικής απόφασης σχετικά με μέτρα αντιντάμπινγκ ή αντισταθμιστικά μέτρα, τα μέρη μεριμνούν για τη γνωστοποίηση όλων των υπό εξέταση ουσιωδών πραγματικών περιστατικών που διαμορφώνουν τη βάση για την απόφαση εφαρμογής μέτρων, με την επιφύλαξη των διατάξεων του άρθρου 6.5 της συμφωνίας αντιντάμπινγκ και του άρθρου 12.4 της συμφωνίας ΕΑΜ. Οι γνωστοποιήσεις παρέχουν στα ενδιαφερόμενα μέρη επαρκή χρόνο για τη διατύπωση των παρατηρήσεών τους. 3. Σε κάθε ενδιαφερόμενο μέρος παρέχεται η δυνατότητα να εκφράσει τις απόψεις του κατά τη διάρκεια των ερευνών αντιντάμπινγκ και των ερευνών κατά των επιδοτήσεων, υπό την προϋπόθεση ότι αυτό δεν καθυστερεί αδικαιολόγητα τη διεξαγωγή των ερευνών. 4. Το παρόν άρθρο δεν υπόκειται στις διατάξεις του κεφαλαίου 14 του παρόντος τίτλου.



ΚΕΦΑΛΑΙΟ 3 ΤΕΛΩΝΕΙΑ Άρθρο 48 Τελωνειακή συνεργασία 1. Τα μέρη εμβαθύνουν τη συνεργασία στον τελωνειακό τομέα με σκοπό την εξασφάλιση διαφανούς εμπορικού περιβάλλοντος, τη διευκόλυνση των εμπορικών συναλλαγών, την ενίσχυση της ασφάλειας της αλυσίδας εφοδιασμού, την προώθηση της ασφάλειας των καταναλωτών, την αποτροπή των ροών εμπορευμάτων που παραβιάζουν τα δικαιώματα διανοητικής ιδιοκτησίας και την καταπολέμηση του λαθρεμπορίου και της απάτης. 2. Για την επίτευξη των στόχων που αναφέρονται στην παράγραφο 1 και εντός των ορίων των διαθέσιμων πόρων, τα μέρη συνεργάζονται, μεταξύ άλλων, με σκοπό: α) τη βελτίωση της τελωνειακής νομοθεσίας και την εναρμόνιση και απλούστευση των τελωνειακών διαδικασιών, σύμφωνα με τις διεθνείς συμβάσεις και τα πρότυπα που εφαρμόζονται στον τομέα των τελωνείων και της διευκόλυνσης του εμπορίου, συμπεριλαμβανομένων εκείνων που έχουν αναπτυχθεί από τον ΠΟΕ (συμπεριλαμβανομένης της συμφωνίας για τη διευκόλυνση του εμπορίου) και από τον Παγκόσμιο Οργανισμό Τελωνείων (ιδίως την αναθεωρημένη σύμβαση του Κιότο) και λαμβανομένων υπόψη των πράξεων και των βέλτιστων πρακτικών που έχει αναπτύξει η Ευρωπαϊκή Ένωση, συμπεριλαμβανομένων των τελωνειακών προσχεδίων·

β) την καθιέρωση σύγχρονων τελωνειακών συστημάτων, συμπεριλαμβανομένων σύγχρονων τεχνολογιών εκτελωνισμού· διατάξεων για τους εγκεκριμένους οικονομικούς φορείς· αυτοματοποιημένης ανάλυσης και ελέγχων βάσει κινδύνου· απλουστευμένων διαδικασιών για τη θέση των εμπορευμάτων σε ελεύθερη κυκλοφορία· ελέγχου μετά τον εκτελωνισμό· διαφανούς δασμολογητέας αξίας και διατάξεων για τη συνεργασία τελωνείων με επιχειρήσεις· γ) τη διασφάλιση της απλούστευσης και του αποτελεσματικού ελέγχου των μεταφορτώσεων και των πράξεων διαμετακόμισης που πραγματοποιούνται μέσα από τα αντίστοιχα εδάφη τους· τη διασφάλιση της συνεργασίας και του συντονισμού μεταξύ όλων των οικείων αρχών που βρίσκονται στα αντίστοιχα εδάφη τους για τη διευκόλυνση της διαμετακόμισης· την επιδίωξη, όπου αρμόζει και ενδείκνυται, δυνατοτήτων συμβατότητας των αντίστοιχων συστημάτων τελωνειακής διαμετακόμισης·

δ) την ενθάρρυνση των ανώτατων προτύπων επαγγελματικής δεοντολογίας, ιδίως στα σύνορα, μέσω της εφαρμογής μέτρων τα οποία αντικατοπτρίζουν τις αρχές της δήλωσης της Αρούσα του Παγκόσμιου Οργανισμού Τελωνείων· ε) την ανταλλαγή βέλτιστων πρακτικών και την παροχή τεχνικής υποστήριξης για τον σχεδιασμό και την εξασφάλιση των ανώτατων προτύπων επαγγελματικής δεοντολογίας· στ) την ανταλλαγή, κατά περίπτωση, συναφών πληροφοριών και στοιχείων, τηρουμένων παράλληλα των εκατέρωθεν κανόνων σχετικά με το απόρρητο των ευαίσθητων δεδομένων και την προστασία των δεδομένων προσωπικού χαρακτήρα· ζ) την ανάληψη, όπου αρμόζει και ενδείκνυται, συντονισμένων τελωνειακών δράσεων μεταξύ των οικείων τελωνειακών αρχών.



Άρθρο 49 Αμοιβαία διοικητική συνδρομή Με την επιφύλαξη άλλων μορφών συνεργασίας που προβλέπονται στην παρούσα συμφωνία, και ιδίως στο άρθρο 48, τα μέρη παρέχουν αμοιβαία διοικητική συνδρομή σε τελωνειακά ζητήματα σύμφωνα με το πρωτόκολλο Ι. Άρθρο 50 Δασμολογητέα αξία

1. Τα άρθρα 1 έως 17 της συμφωνίας για την εφαρμογή του άρθρου VII της GATT 1994 η οποία περιέχεται στο παράρτημα 1Α της συμφωνίας ΠΟΕ, διέπουν τους κανόνες για τη δασμολογητέα αξία των εμπορευμάτων που αποτελούν αντικείμενο συναλλαγών μεταξύ των μερών. Οι διατάξεις αυτές ενσωματώνονται διά του παρόντος στην παρούσα συμφωνία και καθίστανται μέρος της, τηρουμένων των αναλογιών. 2. Τα μέρη συνεργάζονται με σκοπό την επίτευξη κοινής προσέγγισης σε ζητήματα που αφορούν τη δασμολογητέα αξία.

ΚΕΦΑΛΑΙΟ 4 ΤΕΧΝΙΚΑ ΕΜΠΟΔΙΑ ΣΤΟ ΕΜΠΟΡΙΟ Άρθρο 51 Στόχος Στόχος του παρόντος κεφαλαίου είναι η διευκόλυνση των εμπορευματικών συναλλαγών μεταξύ των μερών με την πρόληψη, τον εντοπισμό και την εξάλειψη των περιττών τεχνικών εμποδίων στο εμπόριο. Άρθρο 52 Πεδίο εφαρμογής

1. Το παρόν κεφάλαιο εφαρμόζεται στην εκπόνηση, τη θέσπιση και την εφαρμογή όλων των προτύπων, τεχνικών κανονισμών και διαδικασιών αξιολόγησης της συμμόρφωσης, όπως ορίζονται στη συμφωνία ΤΕΕ, που ενδέχεται να επηρεάσουν τις εμπορευματικές συναλλαγές μεταξύ των μερών.

2. Κατά παρέκκλιση από την παράγραφο 1, το παρόν κεφάλαιο δεν εφαρμόζεται σε: α) προδιαγραφές προμηθειών που έχουν καταρτιστεί από κρατικούς φορείς για τις απαιτήσεις παραγωγής ή κατανάλωσης των εν λόγω φορέων· ή β) μέτρα υγειονομικής και φυτοϋγειονομικής προστασίας όπως ορίζονται στο παράρτημα Α της συμφωνίας ΥΦΠ, τα οποία καλύπτονται από το κεφάλαιο 5 της παρούσας συμφωνίας. Άρθρο 53 Σχέση με τη συμφωνία ΤΕΕ Τα μέρη επιβεβαιώνουν τα μεταξύ τους ισχύοντα δικαιώματα και υποχρεώσεις δυνάμει της συμφωνίας ΤΕΕ η οποία ενσωματώνεται δια του παρόντος στην παρούσα συμφωνία και καθίσταται μέρος της, τηρουμένων των αναλογιών. Άρθρο 54 Τεχνικοί κανονισμοί

1. Κάθε μέρος διενεργεί, σύμφωνα με τους κανόνες και τις διαδικασίες που ισχύουν για το εν λόγω μέρος, εκτίμηση επιπτώσεων των κανονιστικών ρυθμίσεων για τους σχεδιαζόμενους τεχνικούς κανονισμούς, λαμβάνοντας υπόψη τις διαθέσιμες κανονιστικές και μη κανονιστικές εναλλακτικές επιλογές ως προς τον προτεινόμενο τεχνικό κανονισμό οι οποίες μπορεί να εκπληρώνουν τους θεμιτούς στόχους του μέρους σύμφωνα με το άρθρο 2.2 της συμφωνίας ΤΕΕ.

2. Κάθε μέρος χρησιμοποιεί τα σχετικά διεθνή πρότυπα ως βάση για τους τεχνικούς κανονισμούς του, εκτός από τις περιπτώσεις που μπορεί να αποδείξει ότι τα εν λόγω διεθνή πρότυπα θα ήταν αναποτελεσματικό ή ακατάλληλο μέσο για την επίτευξη των επιδιωκόμενων θεμιτών στόχων. 3. Όταν ένα μέρος δεν έχει χρησιμοποιήσει διεθνή πρότυπα ως βάση για τους τεχνικούς κανονισμούς του, λαμβάνει, κατόπιν αιτήματος του άλλου μέρους, μέτρα για να διασφαλίσει τον εντοπισμό τυχόν ουσιαστικής απόκλισης από το σχετικό διεθνές πρότυπο και εξηγεί τους λόγους για τους οποίους τα εν λόγω πρότυπα κρίθηκαν ακατάλληλα ή μη αποτελεσματικά για τον επιδιωκόμενο σκοπό. 4. Κάθε μέρος επανεξετάζει τους τεχνικούς κανονισμούς του προκειμένου να αυξηθεί η σύγκλισή τους με τα οικεία διεθνή πρότυπα, λαμβάνοντας υπόψη, μεταξύ άλλων, τυχόν νέες εξελίξεις όσον αφορά τα σχετικά διεθνή πρότυπα ή τυχόν αλλαγές των περιστάσεων που προκάλεσαν αποκλίσεις από οποιοδήποτε σχετικό διεθνές πρότυπο. 5. Κατά την εκπόνηση σημαντικών τεχνικών κανονισμών που ενδέχεται να έχουν σημαντικές επιπτώσεις στο εμπόριο, κάθε μέρος λαμβάνει μέτρα για να διασφαλίσει, σύμφωνα με τους αντίστοιχους κανόνες και διαδικασίες του, ότι υπάρχουν διαδικασίες που επιτρέπουν στα πρόσωπα να παρέχουν στοιχεία μέσω δημόσιας συζήτησης, εκτός αν υφίστανται ή υπάρχει κίνδυνος να προκύψουν επείγοντα προβλήματα ασφάλειας, υγείας, προστασίας του περιβάλλοντος ή εθνικής ασφάλειας, και ότι τα αποτελέσματα των συζητήσεων αυτών δημοσιοποιούνται.



Άρθρο 55 Πρότυπα 1. Για την όσο το δυνατόν ευρύτερη εναρμόνιση των προτύπων, κάθε μέρος ενθαρρύνει τους οργανισμούς τυποποίησης που είναι εγκατεστημένοι στο έδαφός του, καθώς και τους περιφερειακούς οργανισμούς τυποποίησης στους οποίους είναι μέλος ή είναι μέλη οι οργανισμοί τυποποίησης που είναι εγκατεστημένοι στο έδαφός του: α) να συμμετέχουν, εντός των ορίων των πόρων τους, στην εκπόνηση διεθνών προτύπων από τους αρμόδιους διεθνείς οργανισμούς τυποποίησης·

β) να χρησιμοποιούν τα σχετικά διεθνή πρότυπα ως βάση για τα πρότυπα που εκπονούν, εκτός αν τα διεθνή πρότυπα θα ήταν αναποτελεσματικά ή ακατάλληλα, για παράδειγμα λόγω ανεπαρκούς επιπέδου προστασίας ή θεμελιωδών κλιματικών ή γεωγραφικών παραγόντων ή βασικών τεχνολογικών προβλημάτων· γ) να αποφεύγουν την επανάληψη των εργασιών ή την αλληλεπικάλυψη με τις εργασίες των διεθνών οργανισμών τυποποίησης· δ) να επανεξετάζουν, σε τακτά χρονικά διαστήματα, τα εθνικά και περιφερειακά πρότυπά τους τα οποία δεν βασίζονται στα σχετικά διεθνή πρότυπα, με σκοπό την αύξηση της σύγκλισής τους με τα εν λόγω διεθνή πρότυπα·

ε) να συνεργάζονται με τους σχετικούς οργανισμούς τυποποίησης του άλλου μέρους στο πλαίσιο διεθνών εργασιών τυποποίησης· η εν λόγω συνεργασία μπορεί να αναληφθεί στο πλαίσιο διεθνών οργανισμών τυποποίησης ή σε περιφερειακό επίπεδο· και στ) να προωθούν τη διμερή συνεργασία μεταξύ αυτών και των οργανισμών τυποποίησης του άλλου μέρους. 2. Τα μέρη θα πρέπει να ανταλλάσσουν πληροφορίες σχετικά με τις οικείες διαδικασίες τυποποίησης και τον βαθμό στον οποίο χρησιμοποιούν τα διεθνή, περιφερειακά ή υποπεριφερειακά πρότυπα ως βάση για τα εθνικά τους πρότυπα. 3. Εάν οι απαιτήσεις των προτύπων καταστούν υποχρεωτικές, σε σχέδιο τεχνικού κανονισμού ή διαδικασία αξιολόγησης της συμμόρφωσης, εκπληρώνονται οι υποχρεώσεις διαφάνειας που αναφέρονται στο άρθρο 58 της παρούσας συμφωνίας και στα άρθρα 2 ή 5 της συμφωνίας ΤΕΕ. 4. Τα διεθνή πρότυπα που εγκρίνονται από τον Διεθνή Οργανισμό Τυποποίησης, τη Διεθνή Ηλεκτροτεχνική Επιτροπή, τη Διεθνή Ένωση Τηλεπικοινωνιών και την Επιτροπή του Codex Alimentarius που έχει συσταθεί από τον Οργανισμό Τροφίμων και Γεωργίας, θεωρούνται τα σχετικά διεθνή πρότυπα κατά την έννοια των άρθρων 2 και 5 της συμφωνίας ΤΕΕ και του παραρτήματος 3 αυτής, χωρίς να αποκλείεται η χρήση άλλων διεθνών προτύπων.

5. Ένα πρότυπο που έχει αναπτυχθεί από άλλους διεθνείς οργανισμούς θα μπορούσε επίσης να θεωρηθεί σχετικό διεθνές πρότυπο κατά την έννοια των άρθρων 2 και 5 της συμφωνίας ΤΕΕ και του παραρτήματος 3 αυτής, υπό την προϋπόθεση ότι έχει αναπτυχθεί: α) από οργανισμό τυποποίησης, ο οποίος επιδιώκει την επίτευξη συναίνεσης είτε μεταξύ:

i) των εθνικών αντιπροσωπειών των συμμετεχόντων μελών του ΠΟΕ που εκπροσωπούν όλους τους εθνικούς οργανισμούς τυποποίησης στην επικράτειά τους οι οποίοι έχουν εγκρίνει ή αναμένεται να εγκρίνουν πρότυπα για το αντικείμενο με το οποίο σχετίζεται η διεθνής δραστηριότητα τυποποίησης, ή ii) κυβερνητικών οργάνων των συμμετεχόντων μελών του ΠΟΕ· και β) σύμφωνα με την απόφαση της επιτροπής σχετικά με τις αρχές για την ανάπτυξη διεθνών προτύπων, οδηγών και συστάσεων σε σχέση με τα άρθρα 2 και 5 της συμφωνίας ΤΕΕ και το παράρτημα 3 αυτής. Άρθρο 56 Αξιολόγηση της συμμόρφωσης 1. Οι διατάξεις του άρθρου 52 σχετικά με την εκπόνηση, θέσπιση και εφαρμογή τεχνικών κανονισμών εφαρμόζονται επίσης στις διαδικασίες αξιολόγησης της συμμόρφωσης, τηρουμένων των αναλογιών.

2. Εάν ένα μέρος απαιτεί αξιολόγηση της συμμόρφωσης ως θετική διαβεβαίωση ότι ένα προϊόν συμμορφώνεται με τεχνικό κανονισμό, επιλέγει διαδικασίες αξιολόγησης της συμμόρφωσης αναλογικές προς τους σχετικούς κινδύνους, όπως καθορίζονται με βάση την αξιολόγηση κινδύνου, συμπεριλαμβανομένης, κατά περίπτωση, της χρήσης δήλωσης συμμόρφωσης του προμηθευτή. 3. Εάν απαιτεί αξιολόγηση της συμμόρφωσης από τρίτο μέρος ως θετική διαβεβαίωση ότι ένα προϊόν συμμορφώνεται με τεχνικό κανονισμό και δεν έχει αναθέσει αυτό το καθήκον αποκλειστικά σε κρατική αρχή όπως διευκρινίζεται στην παράγραφο 4, ένα μέρος: α) χρησιμοποιεί κατά προτίμηση διαπίστευση για την επιλογή οργανισμών αξιολόγησης της συμμόρφωσης· β) αξιοποιεί με τον καλύτερο δυνατό τρόπο τα διεθνή πρότυπα για τη διαπίστευση και την αξιολόγηση της συμμόρφωσης, καθώς και τις διεθνείς συμφωνίες στις οποίες συμμετέχουν οι οργανισμοί διαπίστευσης των μερών, για παράδειγμα μέσω των μηχανισμών της Διεθνούς Συνεργασίας για τη Διαπίστευση Εργαστηρίων (ILAC) και του Διεθνούς Φόρουμ Διαπίστευσης (IAF)·

γ) εξετάζει το ενδεχόμενο να προσχωρήσει ή να ενθαρρύνει τους οικείους οργανισμούς διαπίστευσης να προσχωρήσουν, κατά περίπτωση, σε οποιεσδήποτε ισχύουσες διεθνείς συμφωνίες ή ρυθμίσεις για την εναρμόνιση ή τη διευκόλυνση της αποδοχής των αποτελεσμάτων της αξιολόγησης της συμμόρφωσης· δ) διασφαλίζει ότι οι οικονομικοί φορείς έχουν επιλογή μεταξύ των οργανισμών διαπίστωσης της συμμόρφωσης που είναι αποδεκτοί από τις αρχές ενός μέρους για ένα συγκεκριμένο προϊόν·

ε) διασφαλίζει ότι οι οργανισμοί αξιολόγησης της συμμόρφωσης είναι ανεξάρτητοι έναντι κατασκευαστών, εισαγωγέων και οικονομικών φορέων εν γένει και ότι δεν υφίστανται συγκρούσεις συμφερόντων μεταξύ οργανισμών διαπίστευσης και οργανισμών αξιολόγησης της συμμόρφωσης· στ) επιτρέπει στους οργανισμούς αξιολόγησης της συμμόρφωσης να χρησιμοποιούν υπεργολάβους για τη διενέργεια δοκιμών ή επιθεωρήσεων σε σχέση με την αξιολόγηση της συμμόρφωσης· και ζ) δημοσιεύει σε ενιαίο ιστότοπο κατάλογο των οργανισμών τους οποίους έχει ορίσει για τη διεξαγωγή αυτής της αξιολόγησης της συμμόρφωσης και τις σχετικές πληροφορίες που αφορούν το πεδίο εφαρμογής του ορισμού καθενός από τους οργανισμούς αυτούς. 4. Η παράγραφος 3 στοιχείο στ) δεν θεωρείται με κανέναν τρόπο ότι απαγορεύει σε ένα μέρος να απαιτεί από τους υπεργολάβους να πληρούν τις ίδιες απαιτήσεις που θα έπρεπε να πληροί ο οργανισμός αξιολόγησης της συμμόρφωσης με τον οποίο έχει συναφθεί η σύμβαση υπεργολαβίας, προκειμένου να εκτελέσει ο ίδιος τις δοκιμές ή την επιθεώρηση που αποτελούν το αντικείμενο της σύμβασης υπεργολαβίας. 5. Καμία διάταξη του παρόντος άρθρου δεν εμποδίζει τη δυνατότητα ενός μέρους να απαιτεί τη διεξαγωγή αξιολόγησης της συμμόρφωσης σε σχέση με συγκεκριμένα προϊόντα από τις ορισθείσες κρατικές αρχές. Σε αυτή την περίπτωση, το μέρος: α) περιορίζει τα τέλη αξιολόγησης της συμμόρφωσης στο κατά προσέγγιση κόστος των παρεχόμενων υπηρεσιών και, αφού το ζητήσει ο αιτών αξιολόγηση της συμμόρφωσης, εξηγεί με ποιον τρόπο τα τέλη που επιβάλλει για αυτή την αξιολόγηση της συμμόρφωσης περιορίζονται στο κατά προσέγγιση κόστος των παρεχόμενων υπηρεσιών· και

β) δημοσιοποιεί τα τέλη αξιολόγησης της συμμόρφωσης. 6. Τρία έτη μετά την έναρξη ισχύος της παρούσας συμφωνίας, τα μέρη αρχίζουν συζητήσεις σχετικά με την αποδοχή της δήλωσης συμμόρφωσης του προμηθευτή ως απόδειξης της συμμόρφωσης με τους ισχύοντες τεχνικούς κανονισμούς, ιδίως στους ακόλουθους τομείς:

α) πτυχές που αφορούν την ασφάλεια του ηλεκτρικού και ηλεκτρονικού εξοπλισμού· β) πτυχές που αφορούν την ασφάλεια των μηχανημάτων· γ) ηλεκτρομαγνητική συμβατότητα του εξοπλισμού· δ) ενεργειακή απόδοση, συμπεριλαμβανομένων των απαιτήσεων οικολογικού σχεδιασμού· και ε) περιορισμός της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό.



Άρθρο 57 Συνεργασία στον τομέα των τεχνικών εμποδίων στο εμπόριο 1. Τα μέρη εντείνουν τη συνεργασία τους όσον αφορά τα πρότυπα, τους τεχνικούς κανονισμούς, τη μετρολογία, την εποπτεία της αγοράς, τη διαπίστευση και τις διαδικασίες αξιολόγησης της συμμόρφωσης αποβλέποντας στην αύξηση της αμοιβαίας κατανόησης των αντίστοιχων συστημάτων τους και στη διευκόλυνση της πρόσβασης στις αντίστοιχες αγορές τους. Για τον σκοπό αυτό, τα μέρη επιδιώκουν τον προσδιορισμό και την ανάπτυξη μηχανισμών συνεργασίας και πρωτοβουλιών κατάλληλων για τα συγκεκριμένα ζητήματα ή τομείς, όπως: α) ανταλλαγή πληροφοριών και πείρας σχετικά με την εκπόνηση και την εφαρμογή των αντίστοιχων τεχνικών κανονισμών και διαδικασιών αξιολόγησης της συμμόρφωσης·

β) ενθάρρυνση της συνεργασίας μεταξύ των αντίστοιχων φορέων τους που είναι αρμόδιοι για τη μετρολογία, την τυποποίηση, την αξιολόγηση της συμμόρφωσης και τη διαπίστευση· και γ) ανταλλαγή πληροφοριών σχετικά με τις εξελίξεις σε συναφή περιφερειακά και πολυμερή φόρουμ όσον αφορά τα πρότυπα, τους τεχνικούς κανονισμούς, τις διαδικασίες αξιολόγησης της συμμόρφωσης και τη διαπίστευση. 2. Για την προώθηση των μεταξύ τους συναλλαγών, τα μέρη: α) επιδιώκουν να μειώσουν τις αποκλίσεις που υπάρχουν μεταξύ τους όσον αφορά τους τεχνικούς κανονισμούς, τη μετρολογία, την τυποποίηση, την εποπτεία της αγοράς, τις διαδικασίες διαπίστευσης και αξιολόγησης της συμμόρφωσης, μεταξύ άλλων μέσω της ενθάρρυνσης της χρήσης σχετικών διεθνώς συμφωνημένων μέσων·

β) προωθούν, σύμφωνα με τους διεθνείς κανόνες, τη χρήση της διαπίστευσης για τη στήριξη της αξιολόγησης της τεχνικής ικανότητας των οργανισμών αξιολόγησης της συμμόρφωσης και των δραστηριοτήτων τους· και γ) προωθούν τη συμμετοχή και, όπου είναι δυνατόν, την προσχώρηση της Δημοκρατίας της Κιργιζίας και των αρμόδιων εθνικών φορέων της στους ευρωπαϊκούς και διεθνείς οργανισμούς των οποίων η δραστηριότητα αφορά τα πρότυπα, την αξιολόγηση της συμμόρφωσης, τη διαπίστευση, τη μετρολογία και συναφή καθήκοντα. Άρθρο 58 Διαφάνεια 1. Κατά τη διαβίβαση προτεινόμενου τεχνικού κανονισμού ή διαδικασίας αξιολόγησης της συμμόρφωσης στο κεντρικό μητρώο γνωστοποιήσεων του ΠΟΕ, κάθε μέρος παρέχει στο άλλο μέρος προθεσμία τουλάχιστον 60 ημερών για να υποβάλει γραπτές παρατηρήσεις, εκτός εάν υφίστανται ή υπάρχει κίνδυνος να προκύψουν επείγοντα προβλήματα ασφάλειας, υγείας, προστασίας του περιβάλλοντος ή εθνικής ασφάλειας. Τα μέρη εξετάζουν κάθε εύλογο αίτημα για παράταση της προθεσμίας υποβολής παρατηρήσεων. 2. Εάν ένα μέρος λάβει γραπτές παρατηρήσεις σχετικά με τον οικείο προτεινόμενο τεχνικό κανονισμό ή διαδικασία αξιολόγησης της συμμόρφωσης από το άλλο μέρος:

α) συζητά, εάν του ζητηθεί από το άλλο μέρος, τις γραπτές παρατηρήσεις με τη συμμετοχή της αρμόδιας ρυθμιστικής αρχής του, σε χρονική περίοδο κατά την οποία μπορούν να ληφθούν υπόψη· και

β) απαντά γραπτώς στις παρατηρήσεις το αργότερο μέχρι την ημερομηνία δημοσίευσης του τεχνικού κανονισμού ή της διαδικασίας αξιολόγησης της συμμόρφωσης. 3. Κάθε μέρος δημοσιεύει σε ιστότοπο τις απαντήσεις του στις παρατηρήσεις που λαμβάνει μετά την κοινοποίηση που αναφέρεται στην παράγραφο 1 το αργότερο μέχρι την ημερομηνία δημοσίευσης του τεχνικού κανονισμού ή της διαδικασίας αξιολόγησης της συμμόρφωσης που εγκρίνει. 4. Κάθε μέρος παρέχει, εάν του ζητηθεί από το άλλο μέρος, πληροφορίες σχετικά με τους στόχους, τη νομική βάση και το σκεπτικό ενός τεχνικού κανονισμού ή διαδικασίας αξιολόγησης της συμμόρφωσης που έχει εγκρίνει ή προτίθεται να εγκρίνει. 5. Κάθε μέρος διασφαλίζει ότι οι τεχνικοί κανονισμοί και οι διαδικασίες αξιολόγησης της συμμόρφωσης που έχει εγκρίνει δημοσιεύονται σε ιστότοπο που είναι προσβάσιμος δωρεάν. 6. Κάθε μέρος παρέχει πληροφορίες σχετικά με την έγκριση και την έναρξη ισχύος του τεχνικού κανονισμού ή της διαδικασίας αξιολόγησης της συμμόρφωσης, καθώς και σχετικά με το εγκριθέν τελικό κείμενο με προσθήκη στην αρχική κοινοποίηση προς τον ΠΟΕ. 7. Προβλέπεται εύλογο χρονικό διάστημα μεταξύ της δημοσίευσης των τεχνικών κανονισμών και της έναρξης ισχύος τους, ώστε να δίνεται η δυνατότητα στους οικονομικούς φορείς του άλλου μέρους να προσαρμοστούν. Ως «εύλογο χρονικό διάστημα» νοείται χρονικό διάστημα τουλάχιστον έξι μηνών, εκτός από τις περιπτώσεις όπου αυτό θα ήταν αναποτελεσματικό μέσο για την επίτευξη των επιδιωκόμενων θεμιτών στόχων.

8. Κάθε μέρος εξετάζει θετικά κάθε εύλογο αίτημα του άλλου μέρους, το οποίο λαμβάνει πριν από τη λήξη της προθεσμίας υποβολής παρατηρήσεων σε συνέχεια της διαβίβασης του προτεινόμενου τεχνικού κανονισμού στον ΠΟΕ, σύμφωνα με την παράγραφο 1, για παράταση της χρονικής περιόδου μεταξύ της έγκρισης του τεχνικού κανονισμού και της έναρξης ισχύος του, εκτός από τις περιπτώσεις όπου η καθυστέρηση θα ήταν αναποτελεσματική για την επίτευξη των επιδιωκόμενων θεμιτών στόχων. Άρθρο 59

Σήμανση και τοποθέτηση ετικέτας 1. Τα μέρη συμφωνούν ότι ένας τεχνικός κανονισμός μπορεί να περιλαμβάνει ή να αφορά αποκλειστικά απαιτήσεις σήμανσης ή τοποθέτησης ετικέτας. Στις περιπτώσεις αυτές, τα μέρη εφαρμόζουν τις αρχές του άρθρου 2.2 της συμφωνίας ΤΕΕ. 2. Οσάκις ένα μέρος απαιτεί υποχρεωτική σήμανση ή τοποθέτηση ετικέτας σε προϊόντα: α) απαιτεί μόνο πληροφορίες που είναι χρήσιμες για τους καταναλωτές ή τους χρήστες του προϊόντος ή που υποδεικνύουν τη συμμόρφωση του προϊόντος με τις υποχρεωτικές τεχνικές απαιτήσεις· β) δεν απαιτεί προηγούμενη έγκριση, καταχώριση ή πιστοποίηση των σημάνσεων ή των ετικετών προϊόντων, ούτε καταβολή τελών, ως προϋπόθεση για τη διάθεση στην αγορά προϊόντων τα οποία, κατά τ’ άλλα, συμμορφώνονται με τις προδιαγραφές που έχει θεσπίσει, εκτός αν αυτό είναι αναγκαίο λόγω του κινδύνου που παρουσιάζουν τα προϊόντα για τη ζωή ή την υγεία των ανθρώπων, των ζώων ή των φυτών, το περιβάλλον ή την εθνική ασφάλεια·

γ) εάν απαιτεί τη χρήση ενιαίου αριθμού ταυτοποίησης από τους οικονομικούς φορείς, χορηγεί τον αριθμό αυτόν στους οικονομικούς φορείς του άλλου μέρους χωρίς αδικαιολόγητη καθυστέρηση και χωρίς διακρίσεις· δ) υπό την προϋπόθεση ότι τα στοιχεία που απαριθμούνται κατωτέρω δεν είναι παραπλανητικά, αντιφατικά και δεν προκαλούν σύγχυση σε σχέση με τις πληροφορίες που απαιτούνται στο μέρος που εισάγει τα εμπορεύματα, το εν λόγω μέρος επιτρέπει: i) την παροχή πληροφοριών σε άλλες γλώσσες επιπλέον της γλώσσας που απαιτείται στο μέρος που εισάγει τα εμπορεύματα· ii) τη χρήση διεθνώς αποδεκτών ονοματολογιών, εικονογραμμάτων, συμβόλων ή γραφημάτων· και iii) πρόσθετες πληροφορίες επιπλέον των πληροφοριών που απαιτούνται στο μέρος που εισάγει τα εμπορεύματα·

ε) αποδέχεται τη διεξαγωγή εργασιών τοποθέτησης ετικέτας, συμπεριλαμβανομένων των εργασιών τοποθέτησης συμπληρωματικής ετικέτας ή διορθώσεων της ετικέτας σε αποθήκες τελωνειακής αποταμίευσης ή σε άλλους καθορισμένους χώρους εναλλακτικά προς τη διεξαγωγή των εργασιών τοποθέτησης ετικέτας στη χώρα καταγωγής· και στ) κατά περίπτωση, εξετάζει το ενδεχόμενο αποδοχής μη μόνιμων ή αποσπώμενων ετικετών, ή τη σήμανση ή τοποθέτηση της ετικέτας στο συνοδευτικό έγγραφο αντί να απαιτεί την επικόλληση ετικετών ή σήμανσης επί του προϊόντος.



Άρθρο 60 Διαβουλεύσεις 1. Κάθε μέρος μπορεί να ζητήσει την πραγματοποίηση διαβουλεύσεων με το άλλο μέρος όσον αφορά οποιοδήποτε ζήτημα ανακύπτει στο πλαίσιο του παρόντος κεφαλαίου, υποβάλλοντας γραπτό αίτημα στον συντονιστή του κεφαλαίου ΤΕΕ του άλλου μέρους. Τα μέρη καταβάλλουν κάθε δυνατή προσπάθεια για την επίλυση του ζητήματος με αμοιβαία ικανοποιητικό τρόπο και μπορούν να συγκαλούν την επιτροπή συνεργασίας για τον σκοπό αυτό. 2. Για λόγους σαφήνειας, διευκρινίζεται ότι το παρόν άρθρο εφαρμόζεται με την επιφύλαξη των δικαιωμάτων και των υποχρεώσεων των μερών στο πλαίσιο του κεφαλαίου 14. Άρθρο 61 Συντονιστής του κεφαλαίου ΤΕΕ 1. Κάθε μέρος ορίζει συντονιστή του κεφαλαίου ΤΕΕ και ενημερώνει το άλλο μέρος σε περίπτωση αλλαγής. Οι συντονιστές του κεφαλαίου ΤΕΕ συνεργάζονται με σκοπό να διευκολύνουν την εφαρμογή του παρόντος κεφαλαίου και τη συνεργασία μεταξύ των μερών σε όλα τα θέματα που σχετίζονται με τη συμφωνία ΤΕΕ.



2. Στα καθήκοντα κάθε συντονιστή του κεφαλαίου ΤΕΕ περιλαμβάνονται: α) η παρακολούθηση της υλοποίησης και της διαχείρισης του παρόντος κεφαλαίου, συμπεριλαμβανομένων τυχόν ζητημάτων που σχετίζονται με την ανάπτυξη, την έγκριση, την εφαρμογή ή την επιβολή προτύπων, τεχνικών κανονισμών και διαδικασιών αξιολόγησης της συμμόρφωσης· β) η επικοινωνία με τον συντονιστή του κεφαλαίου ΤΕΕ του άλλου μέρους σχετικά με πρωτοβουλίες που έχουν αναληφθεί από τα μέρη για την ενίσχυση της συνεργασίας για την ανάπτυξη και τη βελτίωση προτύπων, τεχνικών κανονισμών και διαδικασιών αξιολόγησης της συμμόρφωσης και η ανταλλαγή πληροφοριών σχετικά με τις εξελίξεις σε μη κυβερνητικά, περιφερειακά και πολυμερή φόρουμ σχετικά με τα πρότυπα, τους τεχνικούς κανονισμούς και τις διαδικασίες αξιολόγησης της συμμόρφωσης. 3. Οι συντονιστές του κεφαλαίου ΤΕΕ επικοινωνούν μεταξύ τους με οποιαδήποτε συμφωνημένη μέθοδο που είναι κατάλληλη για την εκτέλεση των καθηκόντων τους.

ΚΕΦΑΛΑΙΟ 5 ΥΓΕΙΟΝΟΜΙΚΑ ΚΑΙ ΦΥΤΟΫΓΕΙΟΝΟΜΙΚΑ ΘΕΜΑΤΑ Άρθρο 62 Στόχος Στόχος του παρόντος κεφαλαίου είναι ο καθορισμός των αρχών που εφαρμόζονται στα μέτρα υγειονομικής και φυτοϋγειονομικής προστασίας (στο εξής: ΥΦΠ) στις συναλλαγές μεταξύ των μερών, καθώς και η συνεργασία για την καλή μεταχείριση των ζώων, την προστασία των φυτών και τη μικροβιακή αντοχή. Οι αρχές που καθορίζονται στο παρόν κεφάλαιο εφαρμόζονται από τα μέρη κατά τρόπο που διευκολύνει το εμπόριο και αποφεύγει τη δημιουργία αδικαιολόγητων εμποδίων στις μεταξύ τους συναλλαγές, ενώ παράλληλα διαφυλάσσει το επίπεδο προστασίας της ζωής ή της υγείας των ανθρώπων, των ζώων ή των φυτών σε κάθε μέρος.

Άρθρο 63 Πολυμερείς υποχρεώσεις Τα μέρη επιβεβαιώνουν τα δικαιώματα και τις υποχρεώσεις τους δυνάμει της συμφωνίας ΥΦΠ.



Άρθρο 64 Αρχές 1. Τα μέρη διασφαλίζουν ότι τα μέτρα ΥΦΠ σχεδιάζονται και εφαρμόζονται με βάση τις αρχές της αναλογικότητας, της διαφάνειας, της απαγόρευσης των διακρίσεων και της επιστημονικής τεκμηρίωσης και λαμβανομένων υπόψη των διεθνών προτύπων [όπως τα πρότυπα της διεθνούς σύμβασης για την προστασία των φυτών, που υπογράφηκε στη Ρώμη στις 6 Δεκεμβρίου 1951 (στο εξής: IPPC), τα πρότυπα του Παγκόσμιου Οργανισμού για την Υγεία των Ζώων (στο εξής: OIE) και της Επιτροπής του Codex Alimentarius (στο εξής: Codex Alimentarius)]. 2. Κάθε μέρος εξασφαλίζει ότι τα μέτρα ΥΦΠ που θεσπίζει δεν επιφέρουν αυθαίρετη ή αδικαιολόγητη διακριτική μεταχείριση μεταξύ του δικού του εδάφους και του εδάφους του άλλου μέρους, εφόσον επικρατούν πανομοιότυπες ή παρόμοιες συνθήκες. Τα μέτρα ΥΦΠ εφαρμόζονται κατά τρόπο ώστε να μην αποτελούν συγκεκαλυμμένο περιορισμό των εμπορικών συναλλαγών μεταξύ των μερών. 3. Κάθε μέρος μεριμνά για την εφαρμογή μέτρων, διαδικασιών ή ελέγχων ΥΦΠ και διασφαλίζει ότι τα αιτήματα παροχής πληροφοριών που λαμβάνει από αρμόδια αρχή του άλλου μέρους διεκπεραιώνονται χωρίς αδικαιολόγητη καθυστέρηση, και κατά τρόπο όχι λιγότερο ευνοϊκό για τα εισαγόμενα προϊόντα από ό,τι για τα εγχώρια προϊόντα.



Άρθρο 65

Απαιτήσεις για τις εισαγωγές 1. Οι απαιτήσεις για τις εισαγωγές που ορίζει το μέρος εισαγωγής εφαρμόζονται σε ολόκληρη την επικράτεια του μέρους εξαγωγής, με την επιφύλαξη του άρθρου 64. 2. Οι απαιτήσεις για τις εισαγωγές που καθορίζονται στα πιστοποιητικά που ενδέχεται να απαιτούνται για την εμπορία τροφίμων και γεωργικών προϊόντων μεταξύ των μερών βασίζονται στις αρχές της IPPC, του OIE και της Επιτροπής του Codex Alimentarius και στα σχετικά πρότυπά τους, εκτός εάν οι απαιτήσεις για τις εισαγωγές υποστηρίζονται από επιστημονικά τεκμηριωμένη αξιολόγηση κινδύνου που διεξάγεται σύμφωνα με τους διεθνείς κανόνες που προβλέπονται στη συμφωνία ΥΦΠ. 3. Οι απαιτήσεις που καθορίζονται στις άδειες εισαγωγής που εκδίδονται από τη Δημοκρατία της Κιργιζίας δεν περιέχουν αυστηρότερους υγειονομικούς και κτηνιατρικούς όρους από αυτούς που καθορίζονται στα πιστοποιητικά που αναφέρονται στην παράγραφο 2. Κάθε μέρος θα πρέπει να εφαρμόζει εναρμονισμένα πιστοποιητικά εισαγωγής των οποίων η διαχείριση γίνεται σε κεντρικό επίπεδο και τα οποία εφαρμόζονται σε ολόκληρο το έδαφος του μέρους εξαγωγής.



Άρθρο 66 Μέτρα που αφορούν την υγεία των ζώων και των φυτών Σύμφωνα με τη συμφωνία ΥΦΠ και τα σχετικά πρότυπα, κατευθυντήριες γραμμές ή συστάσεις της IPPC, του OIE και της Επιτροπής του Codex Alimentarius: α) τα μέρη αναγνωρίζουν την έννοια των περιοχών που είναι απαλλαγμένες από παράσιτα ή νόσους και των περιοχών με χαμηλό βαθμό επιπολασμού παρασίτων ή νόσων· β) το μέρος εισαγωγής βασίζει τα υγειονομικά μέτρα που εφαρμόζει στο μέρος εξαγωγής του οποίου το έδαφος επηρεάζεται από παράσιτο ή νόσο στην απόφαση ζώνωσης που έχει λάβει το μέρος εξαγωγής, υπό την προϋπόθεση ότι θα επιτευχθεί το κατάλληλο επίπεδο προστασίας του μέρους εισαγωγής·

γ) κατά τον καθορισμό των περιοχών που είναι απαλλαγμένες από παράσιτα ή νόσους ή και των περιοχών με χαμηλό επιπολασμό παρασίτων ή νόσων, τα μέρη εξετάζουν παράγοντες όπως η γεωγραφική θέση, τα οικοσυστήματα, η επιδημιολογική επιτήρηση και η αποτελεσματικότητα των υγειονομικών ή φυτοϋγειονομικών ελέγχων στις περιοχές αυτές.



Άρθρο 67 Επιθεωρήσεις και έλεγχοι Οι επιθεωρήσεις και οι έλεγχοι που πραγματοποιεί το μέρος εισαγωγής στο έδαφος του μέρους εξαγωγής για την αξιολόγηση και την αναγνώριση των συστημάτων επιθεώρησης και πιστοποίησης του μέρους εξαγωγής εκτελούνται βάσει των συναφών προτύπων, κατευθυντήριων γραμμών και συστάσεων της IPPC, του OIE και της Επιτροπής του Codex Alimentarius. Οι δαπάνες των επιθεωρήσεων και των ελέγχων βαρύνουν το μέρος που διενεργεί τους ελέγχους και τις επιθεωρήσεις. Άρθρο 68 Ανταλλαγή πληροφοριών και συνεργασία 1. Τα μέρη συζητούν και ανταλλάσσουν πληροφορίες σχετικά με υφιστάμενα μέτρα ΥΦΠ και τα μέτρα καλής μεταχείρισης των ζώων, καθώς και σχετικά με τον σχεδιασμό και την εφαρμογή τους. Στο πλαίσιο των εν λόγω συζητήσεων και ανταλλαγής πληροφοριών λαμβάνονται υπόψη, κατά περίπτωση, οι διατάξεις της συμφωνίας ΥΦΠ και τα πρότυπα, οι κατευθυντήριες γραμμές και οι συστάσεις της IPPC, του OIE και της Επιτροπής του Codex Alimentarius. 2. Τα μέρη συμφωνούν να συνεργάζονται σε θέματα που αφορούν την ασφάλεια των τροφίμων, την υγεία των ζώων, την καλή μεταχείριση των ζώων, την υγεία των φυτών, την προστασία των φυτών και τη μικροβιακή αντοχή, μέσω της ανταλλαγής πληροφοριών, εμπειρογνωσίας και πείρας, με στόχο την ανάπτυξη ικανοτήτων στους εν λόγω τομείς. Η συνεργασία αυτή μπορεί να περιλαμβάνει τεχνική βοήθεια.

3. Κατόπιν αιτήματος οποιουδήποτε εκ των μερών, τα μέρη διοργανώνουν εγκαίρως διάλογο για θέματα ΥΦΠ, προκειμένου να εξετάσουν θέματα που αφορούν την ΥΦΠ και κάθε άλλο επείγον ζήτημα που καλύπτεται από το παρόν κεφάλαιο. Η επιτροπή συνεργασίας δύναται να εκδίδει κανόνες για τη διεξαγωγή των εν λόγω διαλόγων.

4. Τα μέρη ορίζουν και επικαιροποιούν σε τακτική βάση τα σημεία επαφής για τη μεταξύ τους επικοινωνία σε θέματα που καλύπτονται από το παρόν κεφάλαιο. Άρθρο 69 Διαφάνεια Κάθε μέρος: α) επιδιώκει διαφάνεια σε σχέση με τα μέτρα ΥΦΠ που εφαρμόζονται στις εμπορικές συναλλαγές και, ειδικότερα, σε σχέση με τις απαιτήσεις ΥΦΠ που εφαρμόζονται στις εισαγωγές του άλλου μέρους· β) γνωστοποιεί, κατόπιν αιτήματος του άλλου μέρους και εντός δύο μηνών από την ημερομηνία υποβολής του εν λόγω αιτήματος, τις απαιτήσεις που εφαρμόζονται για την εισαγωγή συγκεκριμένων προϊόντων, και αναφέρει αν απαιτείται αξιολόγηση κινδύνου· και γ) κοινοποιεί στο σημείο επαφής του άλλου μέρους, ταχυδρομικώς, με φαξ ή με ηλεκτρονικό ταχυδρομείο, χωρίς αδικαιολόγητη καθυστέρηση, κάθε σοβαρό ή σημαντικό κίνδυνο για την υγεία των ζώων ή των φυτών, συμπεριλαμβανομένων καταστάσεων έκτακτης ανάγκης στον τομέα των τροφίμων που σχετίζονται με εμπορεύματα που αποτελούν αντικείμενο συναλλαγών μεταξύ των μερών.

ΚΕΦΑΛΑΙΟ 6 ΣΥΝΑΛΛΑΓΕΣ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ ΚΑΙ ΕΠΕΝΔΥΣΕΙΣ

Άρθρο 70 Στόχος, πεδίο εφαρμογής και κάλυψη 1. Τα μέρη, επιβεβαιώνοντας τις αντίστοιχες δεσμεύσεις τους που απορρέουν από τη συμφωνία του ΠΟΕ, καθορίζουν διά του παρόντος τις αναγκαίες ρυθμίσεις για τη βελτίωση των αμοιβαίων όρων που διέπουν τις συναλλαγές στον τομέα των υπηρεσιών και τις επενδύσεις. 2. Καμία διάταξη του παρόντος κεφαλαίου δεν ερμηνεύεται με την έννοια ότι επιβάλλει υποχρέωση σχετικά με δημόσιες συμβάσεις, οι οποίες υπόκεινται στο κεφάλαιο 9. 3. Το παρόν κεφάλαιο δεν εφαρμόζεται στις επιδοτήσεις που χορηγούνται από τα μέρη. 4. Τα μέρη επιβεβαιώνουν εκ νέου το δικαίωμα να θεσπίζουν ρυθμίσεις στα αντίστοιχα εδάφη τους, ώστε να επιτυγχάνουν θεμιτούς στόχους πολιτικής, όπως η προστασία της δημόσιας υγείας, οι κοινωνικές υπηρεσίες, η δημόσια παιδεία, η ασφάλεια, το περιβάλλον, συμπεριλαμβανομένης της κλιματικής αλλαγής, τα χρηστά ήθη, η κοινωνική προστασία και η προστασία των καταναλωτών, η προστασία της ιδιωτικής ζωής και των δεδομένων και η προώθηση και προστασία της πολιτιστικής πολυμορφίας.

5. Το παρόν κεφάλαιο δεν ισχύει για μέτρα που αφορούν φυσικά πρόσωπα τα οποία επιζητούν πρόσβαση στην αγορά εργασίας των μερών, ούτε για μέτρα που αφορούν θέματα σχετικά με την ιθαγένεια, τη διαμονή ή την απασχόληση σε μόνιμη βάση. 6. Το παρόν κεφάλαιο δεν απαγορεύει στα μέρη να εφαρμόζουν μέτρα για τη ρύθμιση της εισόδου ή της προσωρινής διαμονής φυσικών προσώπων στο έδαφός τους, συμπεριλαμβανομένων των μέτρων που είναι αναγκαία για την προστασία της ακεραιότητας των συνόρων τους και την εξασφάλιση της ομαλής κυκλοφορίας φυσικών προσώπων διαμέσου των συνόρων τους, υπό την προϋπόθεση ότι τα εν λόγω μέτρα δεν εφαρμόζονται κατά τρόπο ώστε να ακυρώνουν ή να αποδυναμώνουν τα οφέλη που απορρέουν για το άλλο μέρος από τους όρους του παρόντος κεφαλαίου. Το γεγονός και μόνο ότι απαιτείται θεώρηση για τα φυσικά πρόσωπα μιας συγκεκριμένης χώρας και όχι για τα φυσικά πρόσωπα άλλων χωρών δεν θεωρείται ότι ακυρώνει ή αποδυναμώνει τα οφέλη που απορρέουν από τους όρους του παρόντος κεφαλαίου. 7. Για τους σκοπούς του παρόντος κεφαλαίου, δεν λαμβάνεται υπόψη η μεταχείριση που παρέχει ένα μέρος: α) δυνάμει συμφωνίας που ουσιαστικά ελευθερώνει τις συναλλαγές στον τομέα των υπηρεσιών (συμπεριλαμβανομένης της εγκατάστασης στον τομέα των υπηρεσιών) η οποία πληροί τα κριτήρια των άρθρων V και Vα της συμφωνίας GATS ή δυνάμει συμφωνίας που ουσιαστικά ελευθερώνει την εγκατάσταση για την άσκηση άλλων οικονομικών δραστηριοτήτων και πληροί τα ίδια κριτήρια, όσον αφορά τις δραστηριότητες αυτές·

β) η οποία προκύπτει από μέτρα που προβλέπουν αναγνώριση, μεταξύ άλλων, των προτύπων ή κριτηρίων για την έγκριση, αδειοδότηση ή πιστοποίηση φυσικού προσώπου ή επιχείρησης όσον αφορά την άσκηση οικονομικής δραστηριότητας ή μέτρων προληπτικής εποπτείας.

8. Το παρόν κεφάλαιο δεν εφαρμόζεται στον οπτικοακουστικό τομέα. Άρθρο 71 Ορισμοί Για τους σκοπούς του παρόντος κεφαλαίου, ισχύουν οι ακόλουθοι ορισμοί: α) «δραστηριότητα που εκτελείται κατά την άσκηση κρατικής εξουσίας»: η δραστηριότητα που δεν πραγματοποιείται, καθώς και κάθε υπηρεσία που δεν παρέχεται, ούτε σε εμπορική βάση ούτε σε ανταγωνισμό με έναν ή περισσότερους οικονομικούς φορείς· β) «υποκατάστημα»: ο χώρος άσκησης επιχειρηματικών δραστηριοτήτων, εγκατεστημένος σε ένα μέρος, χωρίς ίδια νομική προσωπικότητα, με χαρακτήρα νομιμότητας, όπως η επέκταση μητρικής επιχείρησης εγκατεστημένης στο άλλο μέρος, που διαθέτει τη διοικητική δομή και τον υλικό εξοπλισμό που απαιτούνται για τη διαπραγμάτευση επιχειρηματικών δραστηριοτήτων με τρίτους οι οποίοι, παρότι γνωρίζουν ότι, αν χρειαστεί, υφίσταται νομικός δεσμός με τη μητρική επιχείρηση, η έδρα της οποίας βρίσκεται στο άλλο μέρος, δεν είναι υποχρεωμένοι να διαπραγματεύονται απευθείας με τη μητρική αυτή επιχείρηση, αλλά μπορούν να συναλλάσσονται στον χώρο άσκησης των επιχειρηματικών δραστηριοτήτων που αποτελεί την επέκτασή της·

γ) «διασυνοριακή παροχή υπηρεσιών»: η παροχή υπηρεσίας: i) από το έδαφος ενός μέρους στο έδαφος του άλλου μέρους· ή

ii) στο έδαφος ενός μέρους για τους χρήστες υπηρεσιών του άλλου μέρους· δ) «οικονομική δραστηριότητα»: οποιαδήποτε υπηρεσία ή δραστηριότητα βιομηχανικού, εμπορικού ή επαγγελματικού χαρακτήρα, καθώς και βιοτεχνικές δραστηριότητες, με εξαίρεση υπηρεσίες που παρέχονται ή δραστηριότητες που εκτελούνται κατά την άσκηση κρατικής εξουσίας· ε) «επιχείρηση»: νομικό πρόσωπο, υποκατάστημα ή γραφείο αντιπροσωπείας που έχει συσταθεί μέσω εγκατάστασης· στ) «εγκατάσταση»: η σύσταση ή η απόκτηση νομικού προσώπου, μεταξύ άλλων, μέσω κεφαλαιουχικής συμμετοχής, ή η ίδρυση υποκαταστήματος ή γραφείου αντιπροσωπείας στην Ευρωπαϊκή Ένωση ή στη Δημοκρατία της Κιργιζίας, με σκοπό τη σύναψη ή διατήρηση σταθερών οικονομικών δεσμών·

ζ) «ενδοεταιρικώς μετατιθέμενο πρόσωπο»: το φυσικό πρόσωπο που απασχολούνταν από νομικό πρόσωπο μέρους ή ήταν εταίρος σ’ αυτό τουλάχιστον επί ένα έτος αμέσως πριν από την ημερομηνία υποβολής αίτησης για είσοδο και προσωρινή διαμονή στο έδαφος του άλλου μέρους, και το οποίο μετατέθηκε προσωρινά σε επιχείρηση στο έδαφος του άλλου μέρους, η οποία αποτελεί μέρος του ίδιου ομίλου του πρώτου νομικού προσώπου, συμπεριλαμβανομένων του γραφείου αντιπροσωπείας, της θυγατρικής, του υποκαταστήματος ή της μητρικής εταιρείας του νομικού προσώπου, υπό την προϋπόθεση ότι: i) το εν λόγω φυσικό πρόσωπο ανήκει σε μία από τις ακόλουθες κατηγορίες: A) διευθυντικά ή διοικητικά στελέχη: πρόσωπα τα οποία κατέχουν ανώτερη θέση, ασχολούνται κυρίως με τη διοίκηση της επιχείρησης και τελούν υπό τη γενική εποπτεία ή λαμβάνουν οδηγίες πρωτίστως από το διοικητικό συμβούλιο ή από τους μετόχους της επιχείρησης ή από άλλον ισότιμο παράγοντα, και, κατ’ ελάχιστον: 1) διοικούν την επιχείρηση ή τμήμα της· 2) επιβλέπουν και ελέγχουν την εργασία άλλων υπαλλήλων οι οποίοι έχουν εποπτικές, τεχνικές ή διαχειριστικές αρμοδιότητες· και 3) έχουν την εξουσία να προσλαμβάνουν και να απολύουν αυτοπροσώπως προσωπικό ή να προτείνουν προσλήψεις, απολύσεις ή άλλες ενέργειες που αφορούν το προσωπικό·



Β) ειδικοί: πρόσωπα που διαθέτουν εξειδικευμένες γνώσεις καίριας σημασίας για την παραγωγή, τον ερευνητικό εξοπλισμό, τις τεχνικές, τις διεργασίες, τις διαδικασίες ή τη διοίκηση της επιχείρησης· ή Γ) ασκούμενοι υπάλληλοι: πρόσωπα που διαθέτουν πανεπιστημιακό τίτλο και μετατίθενται προσωρινά για λόγους επαγγελματικής εξέλιξης ή με σκοπό την απόκτηση κατάρτισης σε επιχειρηματικές τεχνικές ή μεθόδους· ii) για την Ευρωπαϊκή Ένωση, για την αξιολόγηση των γνώσεων που αναφέρονται στο σημείο i) στοιχείο B), λαμβάνονται υπόψη όχι μόνο οι γνώσεις που αφορούν ειδικά την επιχείρηση, αλλά και αν το εν λόγω φυσικό πρόσωπο διαθέτει υψηλού επιπέδου προσόντα σε συνάρτηση με το είδος εργασίας ή επιχειρηματικής δραστηριότητας που απαιτεί ειδικές τεχνικές γνώσεις, συμπεριλαμβανομένης της ιδιότητας μέλους αναγνωρισμένου επαγγέλματος· η) «επενδυτής» ενός μέρους: φυσικό ή νομικό πρόσωπο του εν λόγω μέρους που επιχειρεί να ασκήσει ή ασκεί οικονομική δραστηριότητα μέσω της σύστασης επιχειρηματικής εγκατάστασης στο άλλο μέρος· θ) «νομικό πρόσωπο»: κάθε νομική οντότητα που έχει δεόντως συσταθεί ή με άλλο τρόπο οργανωθεί, βάσει του ισχύοντος δικαίου, κερδοσκοπικού ή μη χαρακτήρα, η οποία ανήκει στον ιδιωτικό ή στον δημόσιο τομέα, συμπεριλαμβανομένων των εταιρειών, των οικονομικών συνασπισμών μεγάλων επιχειρήσεων, των προσωπικών εταιρειών, των κοινών επιχειρήσεων, των ατομικών επιχειρήσεων ή των ενώσεων·

ι) «νομικό πρόσωπο μέρους»: νομικό πρόσωπο που έχει συσταθεί σύμφωνα με το δίκαιο της Ευρωπαϊκής Ένωσης ή των κρατών μελών της ή σύμφωνα με το δίκαιο της Δημοκρατία της Κιργιζίας, και το οποίο έχει την καταστατική του έδρα, την κεντρική του διοίκηση ή την κύρια εγκατάστασή του στο έδαφος της Ευρωπαϊκής Ένωσης ή στο έδαφος της Δημοκρατία της Κιργιζίας, αντίστοιχα· στις περιπτώσεις όπου ένα νομικό πρόσωπο που έχει συσταθεί σύμφωνα με το δίκαιο της Ευρωπαϊκής Ένωσης ή των κρατών μελών της ή σύμφωνα με το δίκαιο της Δημοκρατίας της Κιργιζίας, έχει μόνο την καταστατική του έδρα ή την κεντρική διοίκησή του στο έδαφος της Ευρωπαϊκής Ένωσης ή στο έδαφος της Δημοκρατίας της Κιργιζίας, αντίστοιχα, δεν θεωρείται νομικό πρόσωπο μέρους, εκτός εάν ασκεί ουσιαστικές επιχειρηματικές δραστηριότητες στο έδαφος της Ευρωπαϊκής Ένωσης ή στο έδαφος της Δημοκρατίας της Κιργιζίας, αντίστοιχα· ναυτιλιακές εταιρείες οι οποίες είναι εγκατεστημένες εκτός της Ευρωπαϊκής Ένωσης ή της Δημοκρατίας της Κιργιζίας και ελέγχονται από υπηκόους κράτους μέλους της Ευρωπαϊκής Ένωσης ή της Δημοκρατίας της Κιργιζίας, αντίστοιχα, διέπονται επίσης από το παρόν κεφάλαιο, αν τα σκάφη τους έχουν νηολογηθεί σύμφωνα με την αντίστοιχη νομοθεσία σε κράτος μέλος της Ευρωπαϊκής Ένωσης ή στη Δημοκρατία της Κιργιζίας και φέρουν τη σημαία του εν λόγω κράτους μέλους ή της Δημοκρατίας της Κιργιζίας· ια) «φυσικό πρόσωπο της Ευρωπαϊκής Ένωσης» και «φυσικό πρόσωπο της Δημοκρατίας της Κιργιζίας»: υπήκοος ενός από τα κράτη μέλη της Ευρωπαϊκής Ένωσης και υπήκοος της Δημοκρατίας της Κιργιζίας, αντίστοιχα, σύμφωνα με τις εθνικές νομοθετικές και κανονιστικές διατάξεις του εν λόγω κράτους μέλους της Ευρωπαϊκής Ένωσης ή της Δημοκρατίας της Κιργιζίας, αντίστοιχα·

ιβ) «λειτουργία»: διοίκηση, διαχείριση, διατήρηση, χρήση, αξιοποίηση και πώληση ή άλλης μορφής διάθεση μιας επιχείρησης· ιγ) «υπηρεσίες»: κάθε υπηρεσία σε οποιονδήποτε τομέα, με εξαίρεση τις υπηρεσίες που παρέχονται κατά την άσκηση κρατικής εξουσίας· ιδ) «πάροχος υπηρεσιών»: κάθε φυσικό ή νομικό πρόσωπο που επιθυμεί να παράσχει ή που παρέχει υπηρεσία·

ιε) «θυγατρική εταιρεία νομικού προσώπου ενός μέρους»: νομικό πρόσωπο επί του οποίου ασκείται έλεγχος από άλλο νομικό πρόσωπο του ίδιου μέρους· ιστ) «παροχή υπηρεσίας»: η παραγωγή, διανομή, εμπορία, πώληση ή παροχή υπηρεσίας. Άρθρο 72 Μεταχείριση του μάλλον ευνοούμενου κράτους και εθνική μεταχείριση 1. Όσον αφορά την εγκατάσταση και τη λειτουργία επιχείρησης για την άσκηση οικονομικών δραστηριοτήτων στο έδαφός της, η Ευρωπαϊκή Ένωση επιφυλάσσει στους επενδυτές της Δημοκρατίας της Κιργιζίας και στις επιχειρήσεις τους μεταχείριση όχι λιγότερο ευνοϊκή από εκείνη που επιφυλάσσει στους επενδυτές οποιασδήποτε τρίτης χώρας και στις επιχειρήσεις τους.

2. Όσον αφορά την εγκατάσταση και τη λειτουργία επιχείρησης για την άσκηση οικονομικών δραστηριοτήτων στο έδαφός της, η Δημοκρατία της Κιργιζίας επιφυλάσσει στους επενδυτές της Ευρωπαϊκής Ένωσης και στις επιχειρήσεις τους μεταχείριση όχι λιγότερο ευνοϊκή από εκείνη που επιφυλάσσει στους δικούς της επενδυτές και στις επιχειρήσεις τους ή στους επενδυτές οποιασδήποτε τρίτης χώρας και στις επιχειρήσεις τους, ανάλογα με το ποια είναι ευνοϊκότερη. 3. Για λόγους σαφήνειας, διευκρινίζεται ότι στη μεταχείριση που αναφέρεται στις παραγράφους 1 και 2 δεν περιλαμβάνονται οι διαδικασίες